Summary: Elinvoiman hiipuminen ja sote-kustannusten kasvu on saanut osan Etelä-Savon ja Etelä-Karjalan kuntien johdosta pohtimaan, kannattaisiko perustaa yhteinen Saimaan maakunta.

Etelä-Karjalan sosiaali- ja terveyspiiri (EKSOTE)

Tästä on kyse Puumalan kunnanjohtajan Matias Hildenin mielipidekirjoitus Etelä-Saimaa- ja Etelä-Savo -lehdissä on versonut keskustelun Saimaan maakunnan perustamisesta. Maakuntajaon muutokset eivät ole ongelmattomia, sillä esimerkiksi sairaanhoitopiireillä ja vaalipiireillä on jo oma jakonsa. Ihan ensin olisi selvitettävä, mitkä kunnat olisivat kiinnostuneita liittymään Saimaan maakuntaan, ja mitkä tekijät yhdistävät näitä kuntia.
 Etelä-Savossa ja Etelä-Karjalassa on virinnyt keskustelu uudesta Saimaan maakunnasta.
 Keskustelu uudesta maakunnasta sai alkunsa Puumalan kunnanjohtajan Matias Hildenin ajatuksesta. Hänen mielipidekirjoituksensa on julkaistu ainakin  Etelä-Saimaassa  ja Länsi-Savossa.
 Hildenin mukaan yhtenäisen Etelä-Savon maakunnan tulevaisuus ei näytä ruusuiselta.
 Elokuun lopussa Heinävesi ja Joroinen saivat valtioneuvostolta sinetin maakuntavaihdokselle Etelä-Savosta naapurimaakuntiin. Vuodesta 2021 lähtien Heinävesi kuuluu Pohjois-Karjalaan ja Joroinen Pohjois-Savoon.
 – Etelä-Savossa tuntuu olevan vaikeaa yhteisen näkymän löytyminen, Hilden sanoo.
 Saimaan maakunnasta voisi Hildenin mukaan löytyä yhteisiä vahvuuksia, kuten metsätalous.
 – Uusi maakunta ei ratkaise mitään, mutta se loisi alustan saada nykyisistä vahvuuksistamme enemmän irti.
 Puumalan kunnajohtaja Matias Hilden uskoo, että uusi maakunta auttaisi siihen kuuluvia kuntia saamaan vahvuutensa käyttöön. Esa Huuhko / Yle
 Myös Viialainen visioi hyötyjä
 Etelä-Karjalan maakuntajohtajan  Matti Viialaisen  mukaan elinvoiman hiipuminen ja sote-kustannusten kasvu vaatisivat sekä Etelä-Karjalalta että Etelä-Savolta leveämmät hartiat ja isommat kantokyvyn.
 – Sote-uudistuksen kariutumisen jälkijäristykset varsinkin Etelä-Savossa aiheuttavat keskipakoisilmiöitä, joten vastuullisen virkamiehen on esitettävä visioita. Matias on sellaisen keskustelun herättänyt, ja sehän näyttää ottavan tulta, Viialainen kehuu.
 Saimaan alue on Viialaisen mukaan kiinnostava, sillä Suomessa on hänen mielestään kaksi suurempaa kiinnostavaa aluetta eli pääkaupunkiseutu ja Lappi.
 – Kolmas on Järvi-Suomi, jonka helmi on Saimaa, Viialainen sanoo.
 Hänestä Saimaan maakunnalla olisi useita vahvuuksia. Maakunnassa olisi hieno yliopisto ja korkeakouluja. Vahvuutta kokonaisuuteen toisivat viisi rajanylityspaikkaa ja kansanvälinen lentokenttä sekä päivystävä sairaala, jolla olisi Savonlinnassa ja Mikkelissä aluesairaalat.
 – Saisimme enemmän säpinää aikaiseksi kehittämisessä. Se lopulta ratkaisee, kykenemmekö hoitamaan vanhukset ja sairaat, Viialainen muistuttaa.
 Etelä-Karjalan maakuntajohtaja Matti Viialainen sanoo, että Saimaan maakunnan taloudellinen kannattavuus kannattaa selvittää. Yle
 Etelä-Karjala aikoo laskea kustannukset
 Matti Viialainen on sitä mieltä, että Saimaan maakunnasta kannattaa tehdä kannattavuuslaskelmat.
 – Keskustelemme tästä maakuntahallituksessa tulevana maanantaina. En usko, että siellä kovin punaista korttia näytetään vaan pikemminkin vihreää. Ilmaisemme, että olemme valmiit tekemään käytännön valmistelut myös numeroilla, Viialainen ennakoi.
 Mitkä paikkakunnat sitten voisivat Etelä-Karjalan maakuntajohtajan mukaan luontevasti kuulua Saimaan maakuntaan?
 – Puumala, Lappeenranta, Imatra, Parikkala, Mikkeli, Ristiina ja Savonlinna, Viialainen luettelee.
 Todennäköisimmin Saimaan maakuntaan tulisivat ainakin kaikki Etelä-Savon ja Etelä-Karjalan kunnat.
 Etelä-Karjalan maakuntajohtaja toivoo, että Etelä-Savossa pystyttäisiin kokoamaan rivejä yhteiseen näkemykseen. Viialainen toimi aiemmin Etelä-Savon maakuntajohtajana.
 – Me Etelä-Karjalassa olemme valmiita ratkaisuun. Me kyllä pärjäämme, mutta emme katsele hyvällä sitä, että naapureilla menee huonosti, Viialainen sanoo.
 Viialaisen mukaan ajatusta Saimaan maakunnasta on pohdiskeltu jo aiemmin, mutta Hildenin ulostulon ajoitus yllätti ja ilahdutti häntä kovasti.
 Pasi Tapanainen/Yle
 Ei mutkaton kuvio
 Uuden maakunnan muodostuminen vaatisi kuntien yhteistä tahtoa.
 Maakunnan perustamista kuitenkin mutkistavat alueen eri sairaanhoitopiirit. Etelä-Karjalan sairaanhoitopiiri Eksote kuuluu Helsingin yliopistollisen sairaalan erikoisvastuualueeseen ja Etelä-Savon kaksi eri sairaanhoitopiiriä Kuopion yliopistollisen sairaalan erikoisvastuualueeseen.
 – Maakuntajaon muutokset vaikuttaisivat myös vaalipiirijakoon, mikä ei ole ongelmatonta, muistuttaa Valtiovarainministeriön finanssineuvos  Teemu Eriksson .
 Tällä hetkellä Etelä-Savo ja Etelä-Karjalan kuuluvat samaan Kaakkois-Suomen vaalipiiriin. Myös Kymenlaakso on mukana samassa vaalipiirissä.
 Saimaan maakunnan syntyminen vaatisi myös sen, että valtioneuvosto muuttaisi nykyistä maakuntajakoa.
 – Ihan ensin olisi selvitettävä, mitkä kaikki kunnat olisivat kiinnostuneita Saimaan maakunnasta ja mitkä asiat näitä kuntia yhdistävät, Eriksson sanoo.
 Lue myös:
 Vuosikausien odotus päättyy viimeinkin Iitissä: "Tätä on toivottu kauan" – se ja 4 muuta kuntaa vaihtavat maakuntaansa

Itä-Suomessa virisi keskustelu uudesta Saimaan maakunnasta – osa kunnista paennut muuhun seuraan


Summary: Katalaanijohtajat ja aktivistit ovat olleet vangittuina ilman tuomiota jo lähes kaksi vuotta.

Barcelonan suosituimman turistinähtävyyden Sagrada Familia -kirkon kulmille on pystytetty Katalonian lipuilla koristettu koju.
 Siinä työskentelevä nainen lähestyy ohi käveleviä turisteja ja pyytää heiltä allekirjoitusta ”poliittisten vankien” vapauttamista vaativaan adressiin. Turisteja vaikuttaa adressia enemmän kiinnostavan kuitenkin kojun takana häämöttävä kirkko.
 Nimilistaa keräävä nainen tarkoittaa poliittisilla vangeilla katalaanipoliitikkoja ja aktivisteja, jotka ovat odottaneet tuomioitaan vankilassa jo lähes kaksi vuotta.
 Heitä syytetään muun muassa kapinasta  Katalonian itsenäisyysäänestyksen ja yksipuoliseen itsenäistymisjulistukseen liittyen vuoden 2017 syksyllä.
 Syytettyjen joukossa on myös Belgiassa maanpaossa elävä Katalonian entinen aluejohtaja  Carles Puigdemont .
 Oikeudenkäynti syytettyjä vastaan saatiin päätökseen alkukesällä. Tuomioita odotetaan syyskuun lopussa tai lokakuun alussa, mutta niiden tarkkaa julkistamisajankohtaa ei vieläkään tiedetä tai sitä ei ole kerrottu julkisuuteen.
 Tänään vietettävä Katalonian kansallispäivä eli Diada rakentuu vangittujen itsenäisyysjohtajien ympärille. Juhlallisuuksien lisäksi luvassa on suurmielenosoitus, jossa separatistit vaativat itsenäisyysjohtajien vapauttamista ja itsenäistä Kataloniaa.
 Suurmielenosoituksen järjestää Katalonian itsenäisyyttä ajava ANC-liike sekä Ómnium-kulttuurijärjestö. Molempien johtajia  Jordi Sánchezia  ja  Jordi Cuixartia  syytetään kapinasta  kahden vuoden takaisiin tapahtumiin  liittyen.
 Separatistien rivit hajonneet
 Viime vuonna suurmielenosoitukseen  osallistui jopa miljoona ihmistä . Tänä vuonna ennakkoilmoittautumisia mielenosoitukseen on tullut neljännes vähemmän.
 Syynä ovat Katalonian separatistien sisäiset erimielisyydet. Vaikka ryhmittymillä on yhteinen tavoite, keinot sen saavuttamiseksi aiheuttavat kiistaa myös itsenäisyyttä ajavien puolueiden välillä.
 Erimielisyyksiä on syntynyt muun muassa siitä, miten itsenäisyysjohtajien tuomioihin tulisi reagoida. Nykyinen aluejohtaja  Quim Torra  on ilmoittanut, ettei aio hyväksyä minkäänlaisia tuomioita. Hänen mukaansa itsenäisyyshanke viedään loppuun asti hinnalla millä hyvänsä.
 Katalonian entinen aluejohtaja Carles Puigdemont elää maanpaossa Belgiassa. Viime viikolla hän tapasi Brysselissä nykyisen aluejohtajan Quim Torran. Stephanie Lecoq / EPA
 Todennäköistä on, että Kataloniaa odottaa tuomioiden julistamisen jälkeen uudet vaalit. Torra haluaisi kuitenkin estää ne ja reagoida tuomioihin nostamalla Katalonian johtoon maanpaossa elävän entisen aluejohtajan Carles Puigdemontin.
 Puigdemont ei ole ollut halukas luopumaan vallasta häntä kohtaan nostetuista syytteistä huolimatta.
 Katalonian tasavaltalaisen vasemmistopuolueen ERC:n vankeudessa istuva johtaja  Oriol Junqueras  taas haluaisi nähdä uusia kasvoja separatistien johdossa ja järjestää Kataloniassa vaalit.
 Torran johtaman Junts Per Catalunya -liittouman separatistit ovat syyttäneet myös ERC:tä liian myötämielisestä suhtautumisesta Espanjan virkaatekevän pääministerin  Pedro Sánchezin  sosialisteihin. Junts Per Catalunya on yksipuolisen itsenäisyysjulistuksen kannalla, kun taas ERC on maltillisempi.
 Separatistien hajonneet rivit eivät näytä hyvältä vain hieman ennen itsenäisyysjohtajien tuomioiden julistamista.
 Oikeudenkäyntiä pidetään Espanjan demokratian ajan tärkeimpänä. Siksi ERC ja Junts per Catalunya ovatkin yrittäneet lähentyä ennen kansallispäivää ja kehottaneet katalaaneja osallistumaan suurmielenosoitukseen.
 Kaikki katalaanit eivät kannata itsenäisyyttä, mutta suurin osa on itsenäisyysäänestyksen kannalla.
 Uudet vaalit häämöttävät
 Katalonian kriisi vaikeuttaa myös Espanjan umpikujaan ajautuneita hallitusneuvotteluja.
 Huhtikuisissa vaaleissa voittajaksi nousi Pedro Sánchez ja sosialistit, mutta puolue ei saanut määräenemmistöä parlamenttiin. Sosialistit ovat yrittäneet saada tuekseen vasemmistolaista Podemos-puoluetta toistaiseksi laihoin tuloksin.
 Sosialistit puhuvat kuitenkin yhteistyöhallituksesta varsinaisen koalition sijaan, eivätkä ole valmiita antamaan Podemosille esimerkiksi ministerinsalkkuja. Puolueet eivät ole päässeet yhteisymmärrykseen hallituspohjasta pitkään kestäneistä neuvotteluista huolimatta.
 Podemosin johtajan Pablo Iglesiasin myötämielinen suhtautuminen Katalonian separatisteihin hiertää hallitusneuvotteluissa Pedro Sánchezin sosialistien kanssa. Luca Piergiovanni / EPA
 Yksi puolueiden välisistä kiistakapuloista on ollut Katalonian kriisi.
 Podemosin johtaja  Pablo Iglesias  on ollut puheissaan myötämielisempi Katalonian separatistien suhteen. Sánchezille Katalonian on itsenäisyys on punainen vaate eikä hän aio sallia Espanjan perustuslain vastaista itsenäisyysäänestystä.
 Sánchez on kuitenkin riippuvainen myös joko katalaani- tai baskiseparatistien tuesta, mikäli hän haluaa saada aikaan hallituksen. Vaihtoehtona olisi yrittää saada marraskuussa pidettävissä uusissa vaaleissa tarpeeksi suuri paikkaenemmistö.
 Tuoreimpien  mielipidetiedustelujen mukaan  sosialistien kannatus nousisi mahdollisissa vaaleissa, mutta ei riittäisi yksinkertaiseen enemmistöön. Siksi uudet vaalitkaan eivät automaattisesti tarkoittaisi ulospääsyä poliittisesta umpikujasta.
 Paine hallituspohjan löytämiseen on kova, sillä vaalit olisivat jo neljännet neljän vuoden sisään.
 Lue lisää:
 Espanjan hallitus ei saanut luottamusta – maa on ollut ilman hallitusta huhtikuusta asti
 Espanjassa lyödään jälleen päätä seinään – pääministeri ei löydä hallituskumppaneita ja vähemmistöhallituksenkin muodostaminen takkuaa

Katalonian kansallispäivä kokoaa sadat tuhannet vaatimaan vangittujen itsenäisyysjohtajien vapauttamista – Espanjan hallituskriisi varjostaa juhlintaa


Summary: Toinen ratkaisuehdotus on enemmän työntekijöiden mieleen. Pääministeri pohti, että valtio laskisi väliaikaisesti Postin tuottotavoitteita.

Posti- ja logistiikka-alan unionin PAU:n Pirkanmaan pääluottamusmies  Leo Harra  ihmettelee pääministeri  Antti Rinteen  (sd.) väläyttämää rahallista kertakorvausta Postin työntekijöille. Harran mielestä kertakorvaus ei tule kuuloonkaan.
 – Mikä se rahallinen kertakorvaus on? Jos se on joku 10 000 euroa, se lämmittää niin kuin se vanha tavara siellä housussa vähän aikaa, Harra sanoo.
 – Meillä on paljon työntekijöitä, joiden pitäisi tulla palkallaan toimeen vielä kymmeniä vuosia, Harra jatkaa.
 Rinne sanoi  Helsingin Sanomissa , että Postin työntekijöitä koskeva tilanne on hallituksella tiedossa ja sopu pitää löytää neuvottelemalla.
 Rinne sanoi, että yksi vaihtoehto tilanteen ratkaisemiseksi voisi olla rahallinen kertakorvaus. Rinne ei ottanut kantaa korvauksen suuruuteen.
 Palkka voi laskea tuhansilta työntekijöiltä
 Helsingin Sanomien mukaan Posti suunnittelee tuntuvia palkanalennuksia jopa 8 000 työntekijälle.
 Posti- ja logistiikka-alan unioni on laskenut, että kyse voi olla  jopa 9 000 työntekijästä . Palkanalennukset koskisivat postin jakelua ja lajittelua sekä pakettien lajittelua.
 – Tämä ei tullut meille yllätyksenä. Jo kesällä Posti ilmoitti, että se hakee kustannussäästöjä työntekijöiden palkoista, Harra sanoo.
 Postipalveluissa työntekijöiden keskiansio on 2 100 euroa kuukaudessa. Harran mukaan niistä ei ole varaa tinkiä.
 – Liittona tulemme tekemään kaikkemme jäsenistön eteen, että työehtoja ei poljeta, Harra sanoo.
 Viime viikolla osa Postin työntekijöistä oli lakossa, koska Posti suunnitteli siirtävänsä 700 työntekijää toisen työehtosopimuksen piiriin. Työntekijät vastustavat siirtoa, koska pelkäävät palkkojen laskevan selvästi.
 Lakko keskeytyi, kun omistajaohjauksesta vastaava ministeri  Sirpa Paatero  (sd.) sanoi, että asiassa otetaan aikalisä.
 Rinteen toinen ratkaisuehdotus saa paremmin vastakaikua pääluottamusmieheltä. Pääministeri pohti, että valtio voisi joidenkin vuosien ajaksi luopua osasta Postilta vaatimistaan tuottotavoitteista.
 – Tämä olisi selvä tuki meille. Varmasti jos näin tehtäisiin, asiat menisivät eteenpäin, Harra sanoo.
 Lue lisää:
 Ammattiliitto: Posti haluaa laskea jopa 9 000 työntekijän palkkoja – Työnantaja: "Kilpailukykyongelma on ratkaistava"
 Pääluottamusmies tyrmistyi: Posti maksaa lakon aikana bonuksia esimiehille – Posti: "Postilla on käytössään Kiitos-palkkiot"

Pääluottamusmies tyrmää pääministerin väläyttämän kertakorvauksen Postin työntekijöille: "Se lämmittää niin kuin se vanha tavara housussa"


Summary: Uusien sääntöjen mukaan ulkomaiset yliopisto-opiskelijat voivat valmistumisensa jälkeen jäädä Britanniaan kahdeksi vuodeksi.

Ulkomaiset yliopisto-opiskelijat saavat jäädä Britanniaan etsimään töitä kahdeksi vuodeksi valmistumisensa jälkeen, lupaa brittihallituksen uusi esitys.
 Nykykäytännön mukaan maahan on saanut jäädä valmistumisen jälkeen vain neljäksi kuukaudeksi. Käytäntö tuli voimaan vuonna 2012, entisen pääministerin  Theresa Mayn  toimiessa sisäministerinä.
 Pääministeri  Boris Johnsonin  hallituksen tarkoituksena on saada ulkomaisten opiskelijoiden kulttuuripääoma ja taidot Britannian käyttöön.
 – Yliopistomme kukoistavat, koska ne ovat avoimia ja globaaleja instituutioita. Valmistuvia opiskelijoita koskeva muutos varmistaa, että korkeakoulusektorimme houkuttelee maailman parhaat lahjakkuudet Britanniaan jatkossakin, sanoo opetusministeri  Gavin Williamson  lausunnossaan.
 Uudet säännöt koskevat niitä opiskelijoita, jotka alottavat opiskelunsa kandidaatintutkintoa tai korkeampaa tutkintoa varten ensi vuonna ja sen jälkeen.
 Opiskelijat voivat kahden vuoden ajan etsiä tai tehdä mitä tahansa töitä. Jos he onnistuvat löytämään opiskelualansa töitä, he voivat jäädä maahan työviisumin turvin.
 – Vanha typerä käytäntö olisi pitänyt kumota jo vuosia sitten. Britannian pitäisi aina olla avoin lahjakkuuksille, kirjoittaa valtiovarainministeri  Sajid Javid  Twitterissä.
 Maahanmuutto kuitenkin herättää Britanniassa myös vastustusta. Etenkin muista EU-maista Britanniaan suuntautuvan maahanmuuton vastustus oli tärkeä tekijä vuoden 2016 Brexit-kansanäänestyksen tuloksen takana.
 Maahanmuuton vähentämistä kannattavan Migration Watch -järjestön mukaan hallituksen linjaus on askel taaksepäin. Järjestö uskoo, että se johtaa tilanteeseen, jossa ulkomaiset opiskelijat jäävät Britanniaan matalapalkkatöihin.
 Järjestön mukaan ei ole tarkoituksenmukaista tehdä opiskelijaviisumista takaovea töihintulijoille.
 Britannian yliopistoissa on ollut ulkomaisia opiskelijoita viime vuosina runsaat 450 000. Heistä runsaat 140 000 on kotoisin muista EU-maista.

Britannia haluaa yhä houkutella "maailman parhaita lahjakkuuksia" ja pidentää ulkomaisten opiskelijoiden oikeutta jäädä maahan


Summary: Oulussa hotellin peruskorjauksen yhteydessä elokuussa löytynyt Hahtiperän laivahylky halutaan sijoittaa kaupunkiin nähtäville.

Museot, näyttelyt sekä historiallisten paikkojen ja rakennusten suojelu

Oulusta hotellityömaan parkkialueen alta  löytynyt vanha puulaivan hylky  haluttaisiin konservoida ja sijoittaa myöhemmin myös yleisön nähtäville.
 Museovirasto päättää 1600- ja 1700 -lukujen vaihteeseen ajoittuvan hylyn kohtalosta tällä viikolla. Jos hylky konservoidaan, siihen tarvitaan kuitenkin lisärahoitusta, josta ei tässä vaiheessa ole vielä tietoa.
 – Museovirasto pystyy antamaan konservointiin asiantuntijapalveluitaan ja tarvittavat tilat, mutta esimerkiksi konservoinnissa käytettävät aineet ja mahdolliset apulaisten palkat vaativat lisärahoitusta, kertoo meriarkeologi  Minna Koivikko  Museovirastosta.
 Konservointi vie aikaa
 Jos aluksen jäänteet konservoidaan, prosessi kestää käytettävästä menetelmästä riippuen ainakin vuoden. Konservoinnissa märässä hiekassa ja hapettomassa tilassa vuosisatoja säilynyt vanha puu joudutaan kyllästämään kemikaaleilla. Näin estetään se, että ilman kanssa tekemiseen joutuva vanha puu ei jatka lahoamista.
 Aluksen konservointi tapahtuisi museoviraston tiloissa Vantaalla. Hylyn jäännökset on tarkoitus siirtää sen jälkeen kun nyt Oulussa väliaikaisessa säilytyksessä olevat hylyn osat on valmisteltu kuljetusta varten.
 Minna Koivikko korostaa, että Oulun löytö on poikkeuksellinen ja erityisen arvokas Oulun alueelle, jonka merellisestä historiasta se kertoo.
 – Aiemmin Suomesta ei ole löytynyt vastaavaa 1600- ja 1700 lukujen vaihteeseen ajoitettavaa hylkyä, Koivikko kertoo.
 Hahtiperän hylyksi nimetyn aluksen keula ja perä ovat tuhoutuneet ilmeisesti aiemmissa kaivauksissa. Lisäksi osa sen laidoista on lahonnut. Märässä hiekassa ja hapettomissa oloissa säilynyt, noin neljä metriä pitkä ja puolitoista metriä leveä osa on kuitenkin edelleen konservointikelpoinen.
 Päätöksiä tehdään lähipäivinä
 Oulun kaupunginhallituksen puheenjohtaja  Kyösti Oikarinenkin  haluaisi nähdä harvinaisen hylyn jäännökset Oulun museossa.
 – Onhan tämä niin harvinainen jäänne Oulun historiasta, että se pitäisi säilyttää, sanoo Oikarinen.
 Kaupungin kulttuuritoimessa jäänteiden sijoittamista on pohdittu vielä hyvin yleisesti, sillä päätöksiä voidaan tehdä vasta sen jälkeen, kun tiedetään miten rahoitus saadaan järjestymään.
 Oulun kaupungin kulttuurijohtaja  Samu Forsblom  ja Pohjois-Pohjanmaan museon perinnetyön johtaja  Pasi Kovalainen  haluaisivat kuitenkin pitää hylyn jäänteet Oulussa ja yleisön nähtävinä. Kaupunki odottaa nyt arvioita konservoinnin kustannuksista ja hylyn tutkimisen jatkotoimista.
 Kyösti Oikarisen mukaan kaupunki on valmis keskustelemaan ainakin jonkin suuruisesta tuesta hankkeelle. Hänen mielestään olisi hienoa, jos hankkeeseen saataisiin mukaan myös yksityisiä rahoittajia.
 Sanomalehti  Kalevan  mukaan myös hotelli Radisson Blu olisi valmis sijoittamaan sen tontilta löytyneen hylyn osia näytteille peruskorjattavaan hotelliin.

Oulun harvinainen hylkylöytö halutaan pelastaa – raha ratkaisee säilyykö vuosisatoja vanha jäänne myös jälkipolville


Summary: Poliisi otti viikko sitten kiinni keski-ikäisen miehen, jonka väitetään olevan United Brotherhoodin johtaja.

Valokuvassa on yksitoista miestä rivissä, punamustiin huppareihin tai nahkaliiveihin puettuna. Hieman erillään muista seisoo keski-ikäinen mies. Ympärillä olevien nuorempien miesten uhmakkaisiin ilmeisiin verrattuna hänen katseensa on suorastaan levollinen.
 Hän on poliisin ja syyttäjän tietojen mukaan mies, joka johtaa United Brotherhood -rikollisryhmää.
 Kun poliisi viime viikolla teki  poikkeuksellisen laajan kotietsintöjen ja kiinniottojen sarjan , sen yksi kohde oli ryhmän johtajaksi väitetty 47-vuotias porvoolaismies. Kaikkiaan kiinni otettiin 21 jäsentä tai järjestöön liittyvää henkilöä.
 "Aika nopeasti tilanne varmaan selvisi hänellekin"
 Yksi poliisin operaatioista kohdistui miehen kotiin Porvoon maaseudulla ja toinen United Brotherhoodin kokoontumistilaan Tuusulassa. Miestä ei tavoitettu kummastakaan kohteesta, vaan kolmannesta paikasta, jota poliisi ei halua kertoa.
 Kiinniotto tapahtui torstaina, jolloin mies jo varmasti tiesi, mitä on tulossa. Muita jäseniä oli otettu kiinni eri puolilla maata pitkin viikkoa. Poliisi oli liikkeellä järeällä kalustolla, sillä monien United Brotherhoodin jäsenten tiedettiin olevan aseistautuneita.
 – Aika nopeasti tilanne varmaan selvisi hänellekin. Hän ei yrittänyt pakoilla ja kiinniotto sujui rauhallisesti, sanoo rikoskomisario  Kimmo Sainio  Keskusrikospoliisista.
 Mies on tällä hetkellä vangittuna epäiltynä neljästä törkeästä huumausainerikoksesta, törkeästä ampuma-ainerikoksesta, törkeästä rahanpesusta ja järjestäytyneen rikollisryhmän toimintaan osallistumisesta.
 United Brotherhood perustettiin vuonna 2010, kun järjestäytyneiksi rikollisryhmiksi katsotut Rogues Gallery, Natural Born Killers ja M.O.R.E eli Me Olemme Rikollisten Eliittiä yhdistyivät.
 Syyttäjän ja poliisin mukaan porvoolaismies on yksi United Brotherhoodin perustajajäsenistä. Ensimmäiset vuodet hän toimi järjestöä johtavassa neuvostossa  consigliossa , kunnes siirtyi ylimmäksi johtajaksi viimeistään vuonna 2016. Häntä ennen järjestöä on johtanut ainakin Aarnio-vyyhdissä suuren yleisön tietoisuuteen tullut  Keijo Vilhunen .
 Näin rikollisjärjestön hierarkia toimii
 Poliisihallitus ja syyttäjä hakevat  harvinaisella kanteella nyt koko United Brotherhoodin lakkauttamista . Viranomaisten näkökulmasta sen toiminnan tarkoituksena on hankkia rahaa rikollisin keinoin, erityisesti huumausaine- ja kiristysrikoksilla.
 Porvoolaismies on nimetty vastaajaksi sekä United Brotherhoodin että sen alajärjestön Bad Unionin lakkauttamista koskevassa kanteessa. Poliisin ja syyttäjän käsityksen mukaan järjestössä on tiukka hierarkia, joka rakentuu seuraavasti:
 Alimpana hierarkiassa ovat Bad Unionin jäsenet.  Poliisi on kuvannut Bad Unionia United Brotherhoodin "farmijoukkueeksi", joka tekee likaiset työt aina kerhotilojen siivoamisesta kiristykseen ja huumeiden katukauppaan. Näin pyritään suojelemaan varsinaisia UB:n jäseniä. Bad Unionilla ei ole omaa johtoa. Sillä on kuitenkin oma tunnus, johon kuvattu asetta pitelevä hattupäinen mies. Lisäksi Bad Unionilla on numerotunnus 221, joka tulee aakkosten kirjaimista B ja U. Seuraavana arvoasteikossa tulevat puolikas- ja kokelasjäsenet.  He ovat viranomaisten mukaan yhdistyksen työvoimaa ja voivat yletä seuraavalle tasolle hyvin suoritettujen tehtävien kautta. Tehtäviin saattaa kuulua esimerkiksi aseiden säilyttäminen ja varastoiminen kerhon lukuun. Seuraavana hierarkiassa ovat täysjäsenet.  Täysjäsenet ovat kuin esimiehiä, joilla on oikeus antaa käskyjä alempana arvoasteikossa oleville jäsenille. Heidät tunnistaa liivin selkämyksessä olevasta kuvasta, jossa on United Brotherhoodiin liittyneiden rikollisjengien tunnukset: kotkanpää, pääkallo ja pirunpää. United Brotherhoodin numerotunnus on 212, joka tulee aakkosten 21. kirjaimesta U ja 2. kirjaimesta B. Ylintä käskyvaltaa käyttävät neuvosto ja United Brotherhoodin johtaja.  Neuvostoon valittiin aluksi kaksi jäsentä kustakin United Brotherhoodin muodostaneesta ryhmästä, mutta sittemmin neuvostoon on viranomaisten tietojen mukaan valittu lisää jäseniä. Neuvoston nimitys  consiglio  voi viitata mafiaan, jossa  consigliere  on yksi organisaation kolmesta tärkeimmästä johtajasta. United Brotherhoodin nettisivujen mukaan neuvosto olisi kuitenkin nykyään lakkautettu.
 Viranomaisten mukaan United Brotherhood käyttää itsestään usein nimitystä "firma". Sen sääntöjen mukaan "firman etu menee yksilöiden edun edelle, kaikkien pitää ajaa firman etua vilpittömästi".
 – Lisäksi on määräyksiä muun muassa erorahasta, uusien kokelaiden hyväksyttämisestä jäsenillä, käytöksestä ja sanktioista, syyttäjän ja poliisin nostamassa kanteessa todetaan.
 Sekä United Brotherhoodin että Bad Unionin jäsenet käyttävät kumpikin punamustia tunnusvärejä, joiden sanotaan kuvastavan veljeyttä ja uhrautumista.
 Kanteen mukaan tunnuksia käytetään rikoksia tehdessä hyödyksi: esimerkiksi eräässä kiristystapauksessa tuomittu tehosti sanojaan osoittamalla hupparissaan ollutta UB-logoa.
 Bad Union ei ole toiminut United Brotherhoodin nyrkkinä tiettävästi kuin kolme vuotta. Poliisin näkemyksen mukaan se tarvittiin suojelemaan emojärjestön jäseniä joutumasta vaikeuksiin lain kanssa.
 "Pitää olla uskottava rikoshistoria ja -tausta"
 Ylen tietojen mukaan United Brotherhoodin johtajana pidetyllä miehellä on pitkä historia huumausaine- ja väkivaltarikoksista. Vuonna 2001 hänet tuomittiin murhasta, kun hän ampui neljällä laukauksella ravintolan asiakkaan kostona vanhoista kaunoista.
 Keskuksrikospoliisin rikosylikomisario  Christer Ahlgren  ei halua kommentoida porvoolaismiehen asemaa mitenkään, mutta sanoo yleisellä tasolla, että rikollisesta taustasta on etua United Brotherhoodin kaltaisen järjestön arvoasteikossa.
 – Pitää olla pitkä ja uskottava rikoshistoria ja -tausta, että saa johtajaviran edellyttämää kunnioitusta, hän sanoo.
 United Brotherhoodin johtajana ollessaan miestä ei ole ainakaan oman asuinalueensa käräjäoikeudessa tuomittu mistään vakavasta rikoksesta. Viimeisimmät tuomiot hän on Itä-Uudellamaalla saanut pahoinpitelystä ja rattijuopumuksesta vuonna 2016. Myös tämä sopii kuvaan.
 – Järjestäytyneessä rikollisuudessa johtajan tehtävä on pysyä taustalla. Mutta ei se onnistu loputtomiin, rikoskomisario Kimmo Sainio KRP:stä sanoo.
 Ylen tietojen mukaan miehellä on Uudellamaalla myös yritys, joka on perustettu vuonna 2017.
 Julkisuudessa mies on pitänyt matalaa profiilia. Usein hänestä puhuttaessa käytetään lempinimeä. Sosiaalisessa mediassa hän on näyttäytynyt joissakin United Brotherhoodin jäsenten julkaisemissa ryhmäkuvissa Facebookissa ja järjestön Instagram-kuvissa, yleensä keskellä.
 – Jengikuvissa se on ihan perinteinen tapa, Sainio sanoo.
 "Siitä kun laskee 1 + 1, tulee äkkiä ajatuksia"
 United Brotherhoodilla on netissä sivu, jolla on lyhyt historia vastalauseena KRP:n julkisuudessa olleille lausunnoille yhdistyksestä. Tuntemattoman kirjoittajan mukaan kyseessä ei olisi rikollinen järjestö, "vaikka UB:ssa on paljon jäseniä, jotka ovat olleet vankilassa". Sivujen aitoudesta ei ole tietoa, mutta niihin on viitattu myös viranomaisten kanteessa.
 – Jäseniä autetaan jaloilleen heidän päästyä vankilasta, koska yhteiskuntaa ei tämä juuri kiinnosta, sivulla sanotaan.
 Facebookissa ja Instagramissa United Brotherhoodilla on avoimet tilit, joilla julkaistaan lähinnä kuvia jäsenten tapaamisista. Toisinaan kuvissa on myös muiden järjestöjen, kuten Helvetin enkelien jäsenien kuvia.
 Yhteiskuvat muiden ryhmien kanssa ovat mielenkiintoinen seikka, huomauttaa KRP:n Ahlgren. Hän heittää ilmaan kysymyksen siitä, mikä on Helvetin enkelien ja United Brotherhoodin keskinäinen suhde.
 – Me tiedämme, että ryhmät ovat tehneet tosi tiivistä yhteistyötä. Vankilassa istuu aika vähän Helvetin enkeleitä verrattuna United Brotherhoodiin. Siitä kun laskee yksi plus yksi, tulee äkkiä sellaisia ajatuksia, että voiko United Brotherhood olla Helvetin enkelien likaisen työn tekijä.
 Poliisi: Vahingollisin Suomen rikollisryhmistä
 Poliisi aloitti harvinaisen laajan operaationsa rikollisryhmää vastaan keväällä 2018. Kun eri rikollisryhmiä oli tuolloin vertailtu, United Brotherhoodin katsottiin olevan yhteiskunnalle kaikkein vahingollisin yhteiskunnalle.
 – Se on aseistautunein tiedossa olevista ryhmittymistä: aseisiin törmättiin viranomaistyössä jatkuvasti. Se on väkivaltainen ja tekee huumausainerikoksia, KRP:n rikostarkastaja  Ari Lahtela  sanoi tiedotustilaisuudessa maanantaina.
 Aseistautuminen on United Brotherhoodin hierarkkisuuden ohella toinen tärkeä peruste, jonka vuoksi yhdistystä haetaan lakkautettavaksi kokonaan. Syyttäjän ja Poliisihallituksen mukaan United Brotherhood on aseistautumisen puolesta sotilaallinen yhdistys.
 Poliisin tietojen mukaan United Brotherhoodin jäsenmäärä on kasvanut Bad Unionin perustamisen jälkeen noin sataan. Ennen loppukesän massiivista poliisioperaatiota heistä oli vankilassa noin 40.
 Nyt joko tutkintavankeudessa tai vankeusrangaistusta kärsimässä on yhteensä arviolta 60 ryhmän jäsentä, todennäköisesti siis yli puolet kokonaisvahvuudesta.

Näin toimii Suomen vaarallisimpana pidetty rikollisryhmä: "farmijoukkue" hoitaa likaiset työt, huipulla on maaseudun rauhassa asuva mies


Summary: Tämä komissio on geopoliittinen, monenkeskisyyden vartija, sanoo EU-komission tuleva puheenjohtaja Ursula von der Leyen

Kansainväliset organisaatiot ja sopimukset

Innostus EU-komissiosta syttyy kerran viidessä vuodessa. Ennen kuin uusi komissio on valmis aloittamaan työnsä, sen on käytävä läpi julkinen arvostelu ja ennen kaikkea EU-parlamentin syyni. Kaikilla on mielipide kaikista ja kaikesta.
 Marraskuun alussa työnsä aloittavaa  Ursula von der Leyenin  komissiota on jo tituleerattu Euroopan puolustajaksi. Eurooppaa on ravisteltu sisältä ja ulkoa sen verran rajusti, että onkin jo korkea aika panostaakin lukuisten eri kriisien aiheuttamiin ongelmiin.
 Jean-Claude Junckerin  väistyvän komission viisivuotiskauden aikana on tapahtunut paljon: Eurooppa ei vieläkään ole täysin toipunut finanssi- ja eurokriisistä, erityisesti nuorisotyöttömyys on useissa EU-maissa luvattoman korkea. Teollisuus kärvistelee globaalissa paineessa, koska kilpailukyky on heikko.
 Kansalaisten luottamus päättäjiin ympäri Eurooppaa on vähintäänkin mustelmilla.
 Pelko ja viha ovat tulleet tutuiksi vuoden 2015 pakolaiskriisin jäljiltä. Terrori-iskujen aalto romutti itsestäänselvänä pidetyn turvallisuuden tunteen.
 Kaikki nämä käänteet ovat johtaneet siihen, että kansalaisten luottamus päättäjiin ympäri Eurooppaa on vähintäänkin mustelmilla ja itsekkyys jäsenmaissa on lisääntynyt suojautumiskeinona ulkoisia uhkia vastaan.
 Kaikista maanosanongelmista ei voi syyttää nyt väistyvää komissiota. Euroopan vaikeudet ovat kasautuneet vuosien ajan, jo edeltävien komissioiden aikana.
 Viimeisen viiden vuoden aikana nämä ongelmat ovat kuitenkin alkaneet vaikuttaa ihmisten arkeen.
 Junckerin komissiota voikin syyttää siitä, ettei se ole tarpeeksi voimallisesti tarttunut ongelmien syihin ratkaistakseen ne. Ja ehkäpä syytä on myös jäsenmaissa. Onhan EU edelleen jäsenvaltioiden liitto.
 Von der Leyenin komissiolla  on valtava urakka edessään, jos se todella aikoo olla Euroopan puolustaja kuten tuleva puheenjohtaja lupaa. Komissaarit ovat jäsenmaiden nimittämiä, mutta työlista, lupaukset ja työtehtävät eli komissaarien salkut ovat Ursula von der Leyenin kynästä.
 Saksalainen Ursula von der Leyen johtaa uutta komissiota. Patrick Seeger / EPA
 Uudessa komissiossa pistää silmään sen tasa-arvoisuus. 13 naista ja 14 miestä on niin tasa-arvoinen kuin on mahdollista. Joku tietysti voi todeta, että olisivathan lukumäärät voineet olla toisin päin, mutta se on jo toisarvoista. Tärkeintä on se, että mies tai nainen on mies tai nainen paikallaan.
 Suomessa virisi heti tiistaina vilkas keskustelu komissaariehdokas  Jutta Urpilaisen  (sd.) salkusta: mikä se on ja onko se tarpeeksi painava?
 On totta, että Urpilaisen tehtävä kansainvälisistä kumppanuuksista vastaavana komissaarina ei yllä komission hierarkiassa ydinjoukkoon. Urpilainen ei ole toimeenpaneva varapuheenjohtaja, ei edes varapuheenjohtaja kuten edeltäjänsä  Jyrki Katainen  (Kok.). Salkun painoarvo ei kuitenkaan saa olla elämää suurempi kysymys.
 Von der Leyen on antanut Urpilaiselle tärkeimmäksi tehtäväksi luoda unionille Afrikka-strategian.
 Kansainvälisistä kumppanuuksista vastaava komissaari kuuluu ulkosuhderyhmään, jota johtaa EU:n ulkosuhteista vastaava korkea edustaja. Tehtävään on valittu Espanjan nykyinen ulkoministeri  Josep Borrell , 72-vuotias sosialisti.
 Von der Leyen on antanut Urpilaiselle tärkeimmäksi tehtäväksi luoda unionille Afrikka-strategian. Tavoite on hillitä Afrikasta tulevaa maahanmuuttoa sijoittamalla taloudellista, yhteiskunnallista ja henkistä pääomaa lähtömaihin.
 Maahanmuutto oli kevään  EU-parlamenttivaalien keskeisiä teemoja ja aihe, joka on siivittänyt populistisen ja äärioikeistolaisen politiikan esiinmarssia Euroopassa.
 Maahanmuutto on horjuttanut rajatonta Schengen-aluetta ja rikkonut eurooppalaista solidaarisuushenkeä, kun EU-maat ovat riidelleet pakolaisten vastaanotosta ja sijoittamisesta unionin alueella.
 Niin sanottu taakanjako EU-maiden kesken on edelleen ratkaisematta. Se on poliittinen tulipalo, joka ratkaistaan jäsenvaltioiden kesken Eurooppa-neuvostossa, ei komissiossa.
 Onnistuakseen tehtävässään "Afrikka-komissaarina" Jutta Urpilainen tarvitsee komission korkean edustajan lisäksi jäsenmaiden vankkumattoman tuen. Ulkosuhteet kuuluvat jäsenmaille, eivät EU-parlamentille. Työ vaatii diplomatiaa, rahaa, poliittista tahtoa ja ennen kaikkea vision.
 Von der Leyen on saattanut  valita suomalaisen komissaarin vastaamaan Afrikasta siitä yksinkertaisesta syystä, että Suomella ei ole siirtomaahistoriaa kuten esimerkiksi Ranskalla tai Belgialla. Afrikan maat vastustivat Urpilaisen salkun nimeämistä "Afrikka-salkuksi" juuri siitä syystä, että se viittaa liikaa siirtomaa-aikaan. Afrikka kuitenkin on salkun keskeinen sisältö.
 Onnistuakseen Afrikassa Urpilainen joutuu tinkimään periaatteistaan.
 Afrikka on aina ollut EU:lle ongelmallinen. Unioni yritti tosissaan luoda toimivat suhteet eteläiseen naapuriinsa komission puheenjohtajan  José Manuel Barroson  kausilla, mutta kompastui omaan ehdottomuuteensa.
 Vaatimukset demokratian ja oikeusvaltioperiaatteiden toteutumisesta, korruption kitkemisestä ja ihmisoikeuksien suojelusta taloudellista ja asiantuntija-apua vastaan olivat useille Afrikan maille liikaa.
 Tämän jälkeen esiin astui Kiina, joka ei moisia ehtoja ole asettanut, vaan on voimakkaasti investoinut itsekkäistä syistä maatalouteen ja infrastruktuuriin Afrikansarvessa. Kiina kerää hyödyt ja afrikkalaiset jatkavat elämäänsä kuten ennen. Kiina on uudenlainen siirtomaaisäntä.
 Afrikan poliittinen epävakaus, köyhyys ja ilmastonmuutos kasvattavat Eurooppaan pyrkivien ihmisten määrää. Arkistokuva. Olmo Calvo
 Jutta Urpilainen tuli  valtiovarainministerinä tunnetuksi tiukkana periaatteen naisena, kun hän neuvotteli eurooppalaisten kollegojen kanssa eurokriisin hoidosta ja rahoittamisesta – rahaa ei tipu, jos säännöistä ja sopimuksista ei pidetä kiinni.
 Onnistuakseen Afrikassa Urpilainen joutuu tinkimään periaatteistaan. Mantereella on rankka historia, heikot valtiot, omat säännöt ja se on loputon rahareikä.
 EU:lla ei ole enää varaa vaatia, jos se ei anna. Ilmaston lämpeneminen ajaa ihmisiä Afrikasta yhä enemmän kohti pohjoista, jos elinolot etelässä heikkenevät. Eivät he Kiinaan lähde, vaan Eurooppaan.
 Uusi pakolaisaalto on väistämätön, jos jotain ei pikaisesti tehdä.
 Yksityisten investointien tarve Afrikassa on huutava ja niiden houkutteleminen osaksi Afrikka-strategiaa kuuluu Urpilaiselle. Mutta Afrikka ei ole niitä houkuttelevimpia investointikohteita epävakaiden olojen takia.
 Uusi pakolaisaalto on väistämätön, jos jotain ei pikaisesti tehdä. Ei EU ihmisiä rajoilleenkaan voi ampua. Jos Eurooppa ei halua kokea suurta kansainvaellusta, jossa afrikkalaiset toden teolla lähtevät etsimään parempia elinoloja muualta, on siitä maksettava.
 Suurinta ihmetystä  ja jopa huvittuneisuutta on herättänyt kreikkalaisen  Margaritis Schinasin  salkku. Schinasista tulee eurooppalaisen elämäntavan komissaari.
 Kysymys tietysti kuuluu, mitä tai keitä Schinasin odotetaan suojelevan: protestanttista työmoraalia, eteläeurooppalaista siestaa, jalkapallohuliganismia, viiniviljelijöiden maataloustukia, kulttuuripääkaupunkeja, kansallisia liikenteen nopeusrajoituksia vai mitä?
 On vaikea nähdä yhtä eurooppalaista elämäntapaa niin kuin on täysin mahdotonta löytää yhtä afrikkalaista elämäntapaa. Tämän takia Jutta Urpilaisen työstä tulee haastava ja vaikea. Tässä ajassa tämä salkku on merkittävä, eikä sen painolla ole mitään merkitystä.
 Lue lisää:
 Analyysi: Jutta Urpilaisesta tulee EU:n pehmeän vallan käyttäjä
 Jutta Urpilaisesta EU:n kansainvälisistä kumppanuuksista vastaava komissaari, pääministeri Rinne: Salkku on äärimmäisen tärkeä

Toimittajalta: Von der Leyenin komissio sanoo puolustavansa Eurooppaa – mutta minkälaista?


Summary: Rikolliset liivijengit vaativat jäseneltä kuuliaisuutta. Poliisin exit-ohjelma on auttanut jengiläisiä irtautumaan.

Rikollinen liivijengi imaisee uuden jäsenen mukaan toimintaansa ja alistaa hänet työskentelemään jengin puolesta. Uuden jäsenen on oltava aina jengin käytettävissä, sanoi rikoskomisario Antti Hyyryläinen keskusrikospoliisista Yle Radio 1:n  Ykkösaamussa.
 – Jengin valheellinen viesti veljeydestä ja yhteenkuuluvuudesta vetää mukaan United Brotherhoodiin. Todellisuudessa järjestöä kontrolloidaan väkivallan uhalla.
 Hyyryläisen mukaan uudet jengiläiset menettävät vallan omaan vapaaseen tahtoon. Uusien jengiläisten nimissä otetaan pikavippejä ja perustetaan pöytälaatikkoyrityksiä. Niitä käytetään kontrollin välineenä, jos jäsen alkaa niskoitella käskyjä vastaan.
 Osa rikollisiin moottoripyörä ja- ja liivijengeihin ajautuneista haluaa päästä irti rikollisesta elämästä. Ajatus jengistä irtaantumisesta saattaa tulla mieleen esimerkiksi silloin, kun jengiläinen joutuu istumaan vankilaan tai ottamaan vastuuta johtajiensa tekemisistä.
 Kuinka irti jengin otteesta
 Poliisi on auttanut puolitoista vuotta jengiläisiä irtautumaan rikollisjärjestöistä. Antti Hyyryläinen koordinoi valtakunnallista exit-toimintaa. Oppia on haettu Ruotsista ja Tanskasta, jossa rikollisten irtautumista jengeistä on tuettu 15 vuoden ajan.
 Useimmiten muutos lähtee jengiläisen lähipiiristä. Hyyryläisen mielestä lähipiiri on jäänyt äänettömäksi yhteiskunnallisessa keskustelussa.
 – Exit-toiminnassa on havaittu, että jengiläisten lähipiiri on hyvin haavoittuvassa asemassa. On epävarmuutta läheisen ja usein myös omasta puolesta. On valtava paine, että isä lähtee vankilaan, toimeentulo loppuu ja sosiaaliset suhteet katkeavat.
 Hyyryläinen pitää jengiläisten perheiden auttamista keskeisenä seikkana, kun pohditaan ylisukupolvista rikoskierrettä ja päihteiden käytön jatkumista sukupolvesta toiseen.
 Hyyryläisen mukaan irtautuminen rikollisesta jengistä voi tapahtua nopeastikin, jos väkivallan uhka on ainoa pelko. Jos koko aikuisiän identiteetti on perustunut rikosten tekemiseen ja rikollliseen jengi-identiteettiin, muutos saattaa viedä vuosia.
 – Silloin joudutaan miettimään myös asumista, toimeentuloa ja psykososiaalista tukea.
 Rikoskomisario Antti Hyyryläinen KRP:sta ei halua kertoa tarkkaan, kuinka moni jengiläinen on saanut apua poliisin exit-toiminnasta, koska se voisi aiheuttaa tarpeetonta vaaraa asiakkaille. Apua saaneiden määrä on hänen mukaansa kaksinumeroinen luku.
 Rikollisjärjestöllä selvä hierarkia
 Liivijengi United Brotherhood on yksi rikollisjengeistä. Jengissä on noin 100 ihmistä. Lisäksi mukana on samankokoinen joukko myötävaikuttajia. Rikosylikomisario  Christer Ahlgren  keskusrikospoliisista kertoi Ykkösaamussa, että myötäilijät eivät kanna liiviä, mutta he hyötyvät rikollisesta toiminnasta.
 – He voivat olla liikemiehiä, jotka saavat selkeää hyötyä esimerkiksi rakennusalalla neuvotteluissa.
 Myötävaikuttajaksi voi päästä, jos pystyy tarjoamaan rakenteita tai verkostoja, jotka tukevat rikollista toimintaa. Antti Hyyryläisen mukaan jengit rekrytoivat aktiivisesti.
 – Heillä on tarve päästä liike-elämän eri toimialoille yritys-, viihde- ja mediamaailmaan.
 Päätoimiala rikollisjengeillä on Ahlgrenin mukaan huumausainerikollisuus. Lisäksi väkivalta- ja talousrikollisuus ovat yleisiä.
 Järjestäytyneellä rikollisuudella on selvä hierarkia siitä, kuka käskee ja ketä. Pyramidin huipulla on vain muutama ihminen, jotka määräävät alempia.
 – Hyöty valuu ylöspäin näille muutamalle henkilölle ja rikoksesta aiheutuva uhka joutua vankilaan valuu alaspäin.
 Kuuntele haastattelu:   Rikollisjengi vaarallisin paikka jengiläisille itselleen
 Lisää aiheesta:
 Rikosoikeuden professori kanteesta United Brotherhoodin lakkauttamiseksi: "Hyvä, että asiaan saadaan tuomioistuimen ratkaisu"
 Poliisin viimeviikkoiset operaatiot olivat harvinaisen iso isku United Brotherhoodia vastaan – katso video poliisin tiedotustilaisuudesta
 Viranomaiset: Liivijengi ottanut valtaa vankiloissa – käyttää raakaa väkivaltaa ja pakottaa omaisia huumekuriireiksi

Miten päästä eroon rikollisista liivijengeistä? Poliisi voi auttaa


Summary: Lastenosastolle lahjoituksia keräävässä Tuki ry:ssä pidetään julkisuuden henkilöiden vaikutusta erittäin merkittävänä rahankeruutilaisuuksissa. Julkkikset tuovat tapahtumaan lisää ihmisiä ja lahjoituseuroja.

Vastasyntynyt vauva nukkuu johtoihin kytkettynä keskussairaalan lastenosastolla Kotkassa. Pienet keuhkot eivät jaksa vielä hengittää täysin omin voimin. Vauva lepää vastasyntyneen muovisessa sairaalasängyssä, joita on hankittu lastenosastolle lahjoitusten avulla.
 Kymenlaakson keskussairaalan lastenosastojen Tuki ry on kerännyt olemassaolonsa aikana lastenosastoille noin 1,2 miljoonaa euroa. Yli 25 toimintavuotensa aikana rahaa on kerätty etupäässä laitehankintoihin kuten sydänultraäänilaitteisiin, jotka ovat arvoltaan noin 200 000 euroa.
 Lisäksi vuosien saatossa sairaalaan on hankittu useampi vastasyntyneen tehohoidossa tarvittava hengityskone.
 – Tuki ry:n rahoituksen avulla pystymme päivittämään laitekantaamme hoitosuositusten mukaan. Lastentaudithan on erikoisala, joka kehittyy jatkuvasti, Kotkan keskussairaalan lastenosaston ylilääkäri  Ville Westerlund  sanoo.
 Westerlund kertoo itse olleensa lastenerikoishoidon alalla yli kymmenen vuotta, joiden aikana muun muassa raskasta hengityskonehoitoa on alettu korvata kevyellä hengitystuella.
 Kotka keskussairaalan keskoskaappi. Pyry Sarkiola / Yle
 Oman pojan jalka murtui
 Kymenlaakson Keskussairaalan lastenosastojen Tuki ry:n puheenjohtaja  Mika Arola  on ollut toiminnassa mukana alusta asti.
 Arolan innostus Kotkan keskussairaalan lastenosaston kehittämisen puolesta kumpuaa omakohtaisesta kokemuksesta.
 – Parikymmentä vuotta sitten pojaltani murtui jalka. Vietin yön hänen kanssaan sairaalassa. Huomasin, että lapsille ei ollut erillistä odotustilaa tai leikkihuonetta. Ryhdyin miettimään, että voiko asialle tehdä jotakin.
 Nopeasti Arolalle selvisi, että odotustilan viihtyvyys vaatisi ylimääräistä rahaa.
 – Siitä muutaman puhelinsoiton jälkeen sai alkunsa Kymenlaakson keskussairaalan lastenosastojen Tuki ry, Arola kertaa.
 Kelpo summia
 Nyt Tuki ry:n on kerännyt lahjoituksia jo 1,2 miljoonan euron edestä. Sitä voi pitää kelpo summana. Esimerkiksi väestöpohjaltaan huomattavasti suuremmassa Keski-Suomessa Lastenosastojen Tuki ry on kerännyt yli 20 vuoden toimintansa aikana lahjoituksia runsaat miljoona euroa.
 Summat kuitenkin vaihtelevat eri puolilla maata esimerkiksi sen mukaan, miten lahjoituskampanjat ovat onnistuneet. Tampereen Lastenklinikan Tuki ry on kolmivuotisella kampanjallaan kerännyt Tampereen  uutta sairaalaa varten miljoona euroa.
 Viime vuosien tunnetuin lahjoituksin tuettu kohde on Helsingin Meilahteen valmistunut Uusi lastensairaalan. Rakentamiseen kerättiin rahaa lahjoituksin lähes 39 miljoonaa euroa.  Arviolta noin miljoona suomalaista osallistui keräykseen. Sairaalan rakentaminen maksoi kaikkiaan noin 170 miljoonaa.
 Pyry Sarkiola / Yle
 Valtiotieteiden ja filosofian tohtorin  Heikki Hiilamon  mukaan suomalaisten lahjoitusinto on kunnioitettavaa, mutta suoraan erikossairaanhoitoa koskevien lahjoitusten keräämistä tulee hänen mielestään tarkastella kriittisesti.
 – Se on hyvinvointivaltion ydintoimintaa ja tuntuu vähän oudolta, jos siihen tarvitsee kerätä lahjoitusvaroja. Herää kysymys siitä, mihin lahjoitus todella kohdistuu ja onko julkisia varoja kohdennettu oikein, jos täytyy kerätä lisärahaa hyväntekeväisyydestä, Hiilamo pohtii.
 Hiilamo näkee, että korkeatasoisen erikoissairaanhoidon tulisi olla itsestäänselvyys nykyaikana Suomessa. Siksi sairaanhoitoon liittyvät laitteet pitäisi hänen mielestään kustantaa verorahoilla.
 – Lähtökohta on, että maksetaan veroja ja eurot käytetään juuri tämän kaltaiseen tarkoitukseen. On aika huolestuttavaa, jos esimerkiksi keskoskaappeja rahoitetaan lahjoitusvaroilla. Tulee sellainen viesti, että ikäänkuin kaikille keskosille ei olisi kaappeja ilman näitä lahjoituksia, Hiilamo sanoo.
 Pyry Sarkiola / Yle
 Valtio kustantaa kaiken tarvittavan
 Kotkassa isojen lasten hoitojaksot lastenosastolla kestävät keskimäärin kolme päivää. Tehohoitoa vaativien vastasyntyneiden hoitojakso kestää keskimäärin neljästä viiteen päivää.
 Keskussairaalan lastenosaston ylilääkäri Ville Westerlund kertoo, että sairaalassa on tehty paljon työtä juuri lasten viihtymisen eteen.
 – Olemme hankkineet videopelejä, televisioita, kirjoja ja leluja.
 Viihtyvyyttä lastenosastolla on parannettu pääasiassa Tuki ry:n lahjoituseuroilla.
 Lisäksi Tuki ry:n kustantamana lastenosastolla on ollut useampana kesänä leikittäjä, joka on ollut lasten kaverina osastoilla. Lapsia käy kerran kuukaudessa viihdyttämässä myös sairaalaklovni.
 Ylilääkäri Ville Westerlundin mukaan kaikki välittömästi tarvittavat laitteet kustantaa valtio. Tuki ry:n lahjoituksia ei kirjata ennakolta investointibudjettiin.
 – Useasti Tuki ry:stä lähestytään meitä ja kysytään, mihin voisi alkaa kerätä rahaa. Suurin osa lahjoituksista menee laitteistoihin ja pienempi osa viihtyvyyteen, Westerlund kertoo.
 Pyry Sarkiola / Yle
 Julkkikset tuovat tilaisuuksiin lahjoituseuroja
 Tuki ry:lle rahaa lahjoittava joukko koostuu pääasiassa yrityksistä. Viime aikoina yleisimpiä rahankeräystapahtumia ovat olleet huutokaupat. Viimeisin elokuun puolivälissä Haminassa järjestetty hyväntekeväisyyshuutokauppa tuotti noin 2 000 euroa.
 – Mieleenpainuvin tapahtuma oli, kun teimme  Teemu Selänteen  kanssa kaksi kesää yhteistyötä. Järjestimme golfkisat ja jalkapallo- sekä pesäpallo-otteluita, kun Teemu toi Finnish Flash -joukkueensa maksutta Kotkaan. Otteluiden osallistumis- ja lipputuotot tulivat Tuki ry:lle, sanoo Tuki ry:n puheenjohtaja Mika Arola.
 Tuki ry keräsi rahaa Selänteen avulla yhteensä yli 20 000 euroa Kotkan keskussairaalan lastenosaston hyväksi.
 Arola pitää julkisuuden henkilöiden roolia todella merkittävänä rahankeruutilaisuuksissa. Arolan mukaan tapahtumien vetovoima nousee julkisuuden henkilöiden ollessa mukana. Näin otteluihin saapuu enemmän ottelulipun maksavia ihmisiä.
 – Kyllä se tuntuu, että mitä enemmän julkisuuden henkilöitä on mukana, sitä paremmin tapahtuma onnistuu. Kyllä sen huomaa, että kiinnostus nousee.
 Lahjalelut osa lastenlääkärin työtä
 Valtiotieteiden ja filosofian tohtorin HeikkiHiilamon mukaan rahankerääminen lasten ja nuorten erikoissairaanhoidon hyväksi on helppoa, koska lapsen terveysongelmat ja lapsen terveyden menettämisen uhka voivat koskettaa hyvin monia.
 – Ehkä ihmiset voivat helposti erehtyä siinä, että sitä rahaa sinne tarvittaisiin, vaikka tosiasiassa kaikki veronmaksajat rahoittavat toiminnan. Sen vuoksi meillä on aika korkea verotus, Hiilamo sanoo.
 Hiilamo pitää hienona asiana, että lahjoituseuroja on ohjattu sairaalassa olevien lasten viihtyvyyden parantamiseen.
 Ylilääkäri Ville Westerlundin mukaan lahjoitettu lelu voi toimia myös neurologian hoitovälineenä.
 – Leluilla voidaan katsoa lapsen käsien käyttöä ja minkälainen on silmän ja käden yhteistyö, ylilääkäri Ville Westerlund sanoo.
 Hän lisää, että leluja käytetään hoidon apuvälineinä myös lastentautien puolella.
 – Leluilla saadaan lapsen huomio kiinnitettyä pois varsinaisesta hoitotoimenpiteestä tai tutkimuksesta. Lelut ovat osa lastenlääkärintyötä, Westerlund toteaa.

Sairaiden lasten hoitoon kerätään valtavia summia rahaa, vaikka valtion pitäisi maksaa se – professori: "Tuntuu oudolta"


Summary: Länsi-Uudenmaan käräjäoikeuden mukaan Heikkilä ja asianomistaja ovat riidelleet jo useita vuosia.

Länsi-Uudenmaan käräjäoikeus antoi tiistaina päätöksensä laajalti tunnetun lääkäri  Antti Heikkilän   kunnianloukkaussyytteessä .
 Käräjäoikeus katsoi, että Heikkilä syyllistyi kunnianloukkaukseen. Oikeus jätti kuitenkin Heikkilän tuomitsematta rangaistukseen.
 Teko tapahtui viime vuoden lokakuussa sosiaalisessa mediassa. Heikkilä oli liittänyt Facebook-päivitykseensä linkin kirjoittamaansa blogitekstiin, johon hän oli liittänyt asianomistajan kuvan, nimen ja muita henkilökohtaisia tietoja.
 Heikkilä kutsui asianomistajaa muun muassa trolliksi, kiusaajaksi, häiriköksi ja stalkkeriksi. Syyttäjän mukaan Heikkilällä oli Facebookissa yli 31 000 seuraajaa.
 Kunnianloukkauksen kohteena ollut henkilö kritisoi Heikkilän  Lääkkeetön elämä  -kirjassa esitettyjä ajatuksia. Vuonna 2018 julkaistua kirjaa on arvosteltu siitä, että se levittää väärää tietoa. S-ryhmä ja Kesko  poistivat Heikkilän kirjan myynnistä  viime joulun alla.
 Taustalla pitkä riita
 Syyttäjä vaati Heikkilälle sakkorangaistusta. Asianomistaja puolestaan vaati 3 000 euron korvausta kärsimyksestä ja Heikkilän kirjoitusten poistamista. Heikkilä kiisti syytteen.
 Länsi-Uudenmaan käräjäoikeus hylkäsi kaikki vaatimukset. Oikeus muun muassa katsoi, että Heikkilän väitteet olivat loukkauksina suhteellisen laimeita.
 Oikeuden mukaan Heikkilän ja asianomistajan välillä on ollut lähes kymmenen vuotta kestänyt riita.
 – Käsillä on tilanne, jossa asiaan osalliset ovat jo vuosien ajan vastanneet kokemiinsa loukkauksiin uusilla loukkauksilla eikä kumpaakaan voida tässä vaiheessa osoittaa yksin syylliseksi siihen, että halventavia lausumia on alettu esittää, käräjäoikeus toteaa tuomiossaan.
 Länsi-Uudenmaan käräjäoikeuden tuomio ei ole lainvoimainen.
 Lue lisää
 Lääkäri Antti Heikkilälle syyte kunnianloukkauksesta – Syyttäjä: Liittyy somekirjoitteluun

Lääkäri Antti Heikkilä syyllistyi kunnianloukkaukseen, mutta selvisi ilman rangaistusta


Summary: Oikeus ei kuitenkaan kumoa päätöstä, vaan odottaa Britannian korkeimman oikeuden ratkaisua.

Skotlannin korkeimman oikeuden mukaan pääministeri Boris Johnsonin päätös brittiparlamentin panemisesta yli kuukauden istuntotauolle lainvastainen.
 Arvostelijoiden mukaan Johnsonin hallitus määräsi istuntotauon, jotta parlamentti ei pääsisi estämään Britannian EU-eron toteutumista viimeistään 31. lokakuuta.
 Skotlannin korkein oikeus ei kuitenkaan määrännyt Johnsonin päätöstä kumottavaksi, vaan jää odottamaan Britannian korkeimman oikeuden ratkaisua asiasta.
 Brittiparlamentin istuntotauko alkoi maanantaina ja jatkuu aina 14. lokakuuta asti.
 Lisää aiheesta:
 Toimittajalta: Britannian parlamentti on nyt tyhjillään ja pääministerin kädet sidotut – EU-ero pysyy jumissa ja syynä on brexitin valuvika
 Brittiparlamentti jäi tauolle maratonistunnon jälkeen: Ei ennenaikaisia vaaleja, Johnson ei suostu hakemaan jatkoaikaa brexitille, puhemies ilmoitti eroavansa

Skotlannin korkein oikeus linjasi: Boris Johnsonin päätös sulkea brittiparlamentti yli kuukaudeksi on laiton


Summary: Pariskunta vihittiin turmaluolaston ilmataskussa. Tilaisuutta sukelsi todistamaan 69 häävierasta.

Elokuussa  Norjassa pidetyt erikoiset sukellushäät  on hyväksytty Guinnessin ennätysten kirjaan.  Ina  ja  Jani Santala  lähettivät keskiviikkona lehdistötiedotteen, jossa he iloitsevat tavoitteensa täyttymisestä.
 Santaloiden häät pidettiin elokuun 10. päivänä vedenalaisen luolaston ilmataskussa. Vieraita ilmataskuun sukelsi 69.
 Pariskuntaa varten luotiin uusi ennätyskategoria: eniten osallistujia hääjuhlassa, jossa kaikkien on sukellettava ilmataskuun.
 Alun perin sukeltajavieraita oli 70, mutta yksi joutui palaamaan märkäpuvun vuodon takia. Se havaittiin heti eikä vaaraa aiheutunut.
 Pariskunnan häävideo on  julkaistu Youtubessa .
 Hausjärveltä kotoisin oleva Jani Santala tapasi tulevan norjalaisen vaimonsatämän kotilalla, jossa sukellusluolasto on. Rakkaus syttyi kolme vuotta sitten.
 Jordbrugrottan luolissa sukelletaan paljon, koska siellä on kirkasta vettä. Arkistokuva vuodelta 2014. NRK
 Luolastolla synkkä menneisyys
 Ennätyshäiden näyttämö, Ranan kunnassa sijaitseva Jordbrugrottan, on Norjan suurin veden täyttämä luolasto ja Pohjois-Euroopan syvin luola.
 Samassa luolastossa kaksi suomalaista sukeltajaa  kuoli helmikuussa 2014 .
 Jani Santala tunsi molemmat menehtyneet.
 – Yksi osa tätä tapahtumaa on yritys pyyhkiä ihmisten mielistä ikävää muistoa. Haluaisimme saada palautettua luolaston maineen hyvänä ja turvallisena sukelluspaikkana. Täällä on sukellettu 1960-luvulta lähtien, Santala kertoi Ylelle häidensä aattona.
 Lue lisää:
 Norjassa vietetään illalla häät, joihin päästäkseen vieraat sukeltavat 450 metriä – Ina Trælnes ja Jani Santala vihitään turmaluolastossa

Vedenalaisessa luolastossa pidetyt Santaloiden sukellushäät hyväksyttiin Guinnessin ennätykseksi


Summary: Jutta Urpilaisen komissaarivalinta nostaa vaasalaisen Mäkysen varasijalta kansanedustajaksi.

Eduskuntatalo ja ihmiset siellä ovat  Matias Mäkyselle  (sd.) hyvinkin tuttuja.
 – Siellä on tultu puolueen tehtävissä pyörittyä jo useamman vuoden ajan, naurahtaa Mäkynen.
 Mäkynen on ollut mukana muun muassa hallitusneuvotteluissa, joten nykyisen hallitusohjelman hän tuntee hyvin.
 Uutta on kuitenkin se, että nyt Mäkynen on Arkadianmäellä kansanedustajan ominaisuudessa. Hän nousee Vaasan vaalipiiristä eduskuntaan, kun puoluetoveri, kokkolalainen  Jutta Urpilainen  siirtyy EU-komissaariksi.
 Nöyränä asioita ajamaan
 Mäkynen sai kevään eduskuntavaaleissa ääniä 3576 ja jäi varasijalle. Aiemmin hän on ollut ehdolla eduskuntavaaleissa vuonna 2015.
 – Kyllähän sitä aika nöyränä suhtautuu. Siellä ollaan ainoastaan ihmisiltä saatujen äänien ansiosta. Kansanedustajan työ on aivan mieletön kunnia. Tätä työtä ei tehdä yksin, eikä tässä pärjää ilman muita ihmisiä.
 Mäkynen korostaa vahvasti valiokuntatyön merkitystä.
 – Suurin työ tapahtuu valiokunnissa ja siinä valmistelevassa työssä. Haluan itse olla tuomassa ulospäin sitä tietoa, mitä eduskunnassa tapahtuu, ja miksi tehdään mitä tehdään. Esimerkiksi täysistunnoissa näkyy vain pieni osa osa siitä työstä mitä eduskunnassa tehdään.
 Valiokunnissa tuttujen aiheiden parissa
 Mäkyselle tärkeitä aihepiirejä hänelle ovat muun muassa sosiaalipuolen asiat, työllisyyskysymykset ja myös oikeus- ja poliisiasiat. Valiokuntapaikat tukevat luonnollisesti näitä kiinnostuksen kohteita.
 – Tulen olemaan todennäköisesti hallintovaliokunnassa ja lakivaliokunnassa. Ja ehkä myös perustuslakivaliokunnassa. Näissä kysymykset ovat hyvin samoja, joita käsiteltiin hallitusneuvotteluissa, joissa olin mukana.
 Mäkynen aikoo tarttua töihin kiinni heti ilman suurempaa harjoittelua. Käytännön asioita on selvitettävänä vielä, mutta mitä pikimmin itse kansanedustajan työhön pääsee käsiksi, sitä parempi.
 Varsinainen kansanedustajan työ pääsee alkamaan marraskuussa, kun Jutta Urpilaisen komissaaripesti varmistuu.
 Mäkynen kertoo, että tarkoitus on olla ennen kansanedustajan työtä hetki vanhempainvapaalla, sillä perheeseen syntyi kesällä vauva. Myös jossakin vaiheessa keväällä Mäkynen aikoo olla isyysvapaalla. Perhe on tärkeä ja Mäkynen yrittää varata viikosta ainakin yhden päivän perheelleen.
 – Pääministerikin yrittää varata yhden päivän vapaaksi, että siihen pitää itsekin pyrkiä. Kyllä perheellekin täytyy olla aikaa, ja se on vaan varattava.
 Lue lisää:
 Jutta Urpilaisesta EU:n kansainvälisistä kumppanuuksista vastaava komissaari, pääministeri Rinne: Salkku on äärimmäisen tärkeä
 Kovia konkareita, roppakaupalla uusia kasvoja ja yksi palaaja – tunnetko Vaasan vaalipiirin uudet kansanedustajat? Lue täältä ketä he ovat

"Kansanedustajan työ on aivan mieletön kunnia" – Matias Mäkynen nousee eduskuntaan Jutta Urpilaisen tilalle


Summary: Hallintotieteiden opiskelijoista suuri enemmistö on jo pitkään ollut naisia.

Työhuoneen erämaataulu ja verhoihin painettu metsämaisema muistuttavat Muonion uutta kunnanjohtajaa siitä, mikä Länsi-Lapissa on tärkeää. Kunnan slogan on “Onnellisia luonnostaan” eikä keskustaajama totisesti kauneudellaan häikäise. Kunnantalona toimiva iso puutalo on kaukana wau-arkkitehtuurista.
 Tunturit tuovat turistien lisäksi kausityöläisiä, joiden asuntopulaa viidettä päivää kunnanjohtajana toimiva  Laura Enbuska-Mäki  on jo päässyt ratkomaan.
 – Olen tehnyt myös kunnanhallituksen listaa ja hyväksynyt ostolaskuja. Sitten on sovittu tapaamisia kansanedustajien kanssa ja olen kerennyt vähän aloitella myös hallintosääntöuudistusta.
 Kunnanvaltuusto valitsi Enbuska-Mäen 18 hakijan joukosta monivaiheisen valintaprosessin päätteeksi.
 – Moni on kysynyt, miltä tuntuu kun on nuorena naisena päässyt tähän tehtävään. En ole itse sitä niin ajatellut. Enemmän olin miettinyt, miten soveltuisin tehtävään ja mitä annettavaa minulla olisi.
 "Hienoa että pätevyys ratkaisee"
 Vuosituhannen vaihteessa kuntajohtaminen oli miesten ammatti, naisia oli Kuntaliiton tilastojen mukaan vain 8 prosenttia. Nyt naisten osuus on noussut neljännekseen.
 – Naisia on kiinnostanut kunnanjohtajan työ ja heitä on valittu. Hienoa että pätevyys ja sopivuus ovat ratkaisseet eikä sukupuoli, toteaa Kuntaliiton tutkimuspäällikkö  Marianne Pekola-Sjöblom .
 Juridiset kysymykset tulevat väistämättä tutuksi kuntajohtajille. Annu Passoja / Yle
 Yhä on sellaisiakin kunnanjohtajan paikkoja, joihin ei hae yksikään nainen. Enemmän on kuitenkin hakuja, joissa on varaa valita useasta pätevästä naisesta ja miehestä.
 Pekola-Sjöblom on varma, että naisten osuus kuntajohtajista kasvaa vielä paljon.
 – Olen heittänyt aiemmin arvion, että viiden vuoden päästä joka kolmas olisi nainen ja kymmenen vuoden päästä ollaan 40 prosentin kieppeillä.
 Esimerkiksi Lapissa tänä vuonna aloittaneista viidestä uudesta vakituisesta kunnanjohtajasta neljä on naisia. Kolaria johtaa  Kristiina Tikkala , Sodankylää  Kirsi Virtanen  ja Pelkosenniemeä  Päivi Vauhkonen .
 Hallintotiede on naisten ala
 Naisten osuuden pitääkin lisääntyä, sanoo hallintotieteiden professori  Timo Aarrevaara  Lapin yliopistosta. Neljännes on pieni osuus.
 – Meidän opiskelijoista suurin osa on naisia ja se on oikeastaan ihan hyvä. Pörssiyhtiöissä naisten osuus on kasvanut ja ehkä se koulutuksen myötä kasvaa myös kuntajohtamisen tehtävissä.
 Lapin yliopistossa hallintotieteen johdantokurssin opiskelijat ovat valtaosin nuoria naisia.  Antti Mikkola / Yle
 Lapin yliopiston hallintotieteiden opiskelijoista naisia on kolme neljäsosaa. Luennoilla on ollut naisenemmistö koko 2000-luvun. Todistusta pääsykokeen sijaan painottava valintamenettely todennäköisesti pitää nuorten naisten osuuden korkeana jatkossakin.
 Yhä useammalla kuntajohtajalla on vähintään maisterin tutkinto, mutta se voi olla monelta muultakin alalta kuin hallintotieteistä.
 – Ratkaisevaa on osaaminen, yhteistyökyky ja kokemus. Pidemmän päälle vaikuttaa kunnanjohtajan kehittyminen. Pieniä kuntia nyt johtavat naiset johtavat jatkossa varmaankin isompia kuntia, Aarrevaara sanoo.
 Työhaastattelussa ei enää kysytä lapsista
 Reilun 2 000 asukkaan kuntaa Ruotsin rajalla johtavaa Laura Enbuska-Mäkeä veti puoleensa kunnanjohtajan työn vaihtelevuus ja monipuolisuus. Muonion kunnanjohtajan tehtävä oli ensimmäinen kunnanjohtajan paikka jota hän haki, mutta kunta-ala on tuttu työstä Lapin Liitossa ja naapurikunta Pellon elinvoimajohtajan tehtävistä.
 – Kuntakenttä tuntui omalta, siinä saadaan paljon aikaiseksi kun tehdään yhteistyötä hyvässä hengessä. Olen kehittäjäluonne ja tykkään miettiä strategiakuvioita, Enbuska-Mäki sanoo.
 Montaa ulkopuolista on kiinnostanut, miten 32-vuotias pienen lapsen äiti aikoo sovittaa yhteen työn ja perheen. Työhaastattelussa asiasta ei kysytty.
 Sekä valtuuston että kunnanhallituksen puheenjohtajat ovat Muoniossa naisia. Se on “mukava faktatieto kerrottavaksi”, mutta ei se kunnan asioiden hoitoon vaikuta.
 – En tiedä kuinka monessa kunnassa on tällainen kombo, että kaikki ovat naisia. En usko, että se muuten näkyy tekemisessä. Henkilövetoisestihan sitä mennään eikä sukupuolella ole selittävää tekijää siinä, Enbuska-Mäki sanoo.
 Kristiina Tikkala on johtanut Yllästunturista tunnettua Kolarin kuntaa tammikuusta alkaen. Annu Passoja / Yle
 Kuntaliitossa uskotaan esimerkin voimaan
 Professori Timo Aarrevaara on samaa mieltä että kunnan kannalta sukupuolella ei ole väliä, vaan sillä että valitaan sopivin ja pätevin.
 – Persoona, yhteistyötaidot, kyky nähdä kokonaisuuksia, kokemus, Aarrevaara luettelee ratkaisevia tekijöitä.
 Isoista kaupungeista esimerkiksi Turun, Oulun ja Vantaan johtajat ovat naisia. Kuntaliitossa uskotaan, että esimerkin voima nostaa naishakijoiden määrää tulevissa rekrytoinneissa.
 – Uskon että naiskuntajohtajat toimivat hyvinä esimerkkeinä ja sparrareina, jotta muutkin uskaltavat hakea, sanoo tutkimuspäällikkö Marianne Pekola-Sjöblom.
 Keväällä naiskunnanjohtajat kokoontuivat ensi kerran keskenään verkostoitumismielessä. Tällä viikolla Kuntamarkkinoilla järjestettävään naiskunnanjohtajien lounastapaamiseen aikoo Enbuska-Mäkikin osallistua, kun kutsu kerran tuli.
 Hän toivoo myös itse olevansa esimerkkinä nuorille naisille.
 – Ajattelin aktivoitua Twitterissä ja muissa somekanavissa ja valottaa, mitä kunnanjohtajan työ ja arki on. Kyllä näistä hommista selviää sukupuolesta ja iästä riippumatta, kun on kapasiteettia ja asenne kohdallaan.

Kunnanjohtaja on yhä useammin nainen, mutta kirittävää on vielä – "Kyllä näistä hommista selviää iästä ja sukupuolesta riippumatta"


Summary: Pariisissa kahdeksan ihmistä on tänään oikeudessa vastaamassa tauluvarkauksista.

Toistasataa Ranskan presidentin  Emmanuel Macronin  virallista muotokuvaa on varastettu julkisista rakennuksista eri puolilla Ranskaa. Varkauksien taustalla on aktivistiryhmä ANV-COP21, jonka mielestä Ranskan johto ei työskentele riittävästi ilmastonmuutoksen torjumiseksi.
 Ryhmä sanoo varastaneensa yhteensä 128 muotokuvaa, jotka ovat olleet esillä muun muassa kaupungintaloissa.
 Presidentti Emmanuel Macron katseli helmikuussa 2019 muotokuvansa ottamista alas seinältä Keski-Ranskan Gargilesse-Dampierressa. Kuvaa ei otettu seinältä protestina, vaan nimikirjoituksen kirjoittamista varten.  Guillaume Souvant / EPA
 Seiniltä alas otettuja Macronin kuvia on esitelty muun muassa mielenosoituksessa G7-kokouksen aikana elokuun lopulla.
 57 ihmistä on syytteessä ryhmänä tehdyistä varkauksista. Kahdeksan varkauksista syytettyä ihmistä on tänään oikeudessa Pariisissa. He varastivat helmikuussa muotokuvia julkisista rakennuksista eri puolilla Pariisia.
 Tiistaina vasemmistolaisen Lannistumaton Ranska -puolueen johtaja  Jean-Luc Mélenchon  julisti Twitter-viestissä solidaarisuutta "presidentillisen monarkin" kuvia alas seiniltä ottaneille.
 Enimmäisrangaistus ryhmänä tehdystä varkaudesta on viisi vuotta vankeutta. Toukokuussa ensimmäisessä muotokuvavarkauksista järjestetyssä oikeudenkäynnissä tuomio oli kuitenkin 250 euron sakko.
 Libération-lehden mukaan  Ranskassa on määrä järjestää vielä 12 oikeudenkäyntiä muotokuvavarkauksista.

Alas Macron! – Toistasataa Ranskan presidentin virallista muotokuvaa varastettu seiniltä eri puolilla maata


Summary: Täysistunto käsittelee myös hallituksen esityksiä.

Eduskunnan täysistunto saa tänään käsiteltäväkseen jälleen kansalaisaloitteen.
 Reilu 61 000 allekirjoitusta kerännyt  aloite tyttöjen sukuelinten silpomisen kieltämiseksi luovutettiin eduskunnalle kesäkuussa , ja se on tänään lähetekeskustelussa suuressa salissa.
 Voit seurata eduskunnan täysistuntoa klo 14 alkaen klikkaamalla jutun pääkuvaa  tai Yle Areenasta .
 Istunnon käsittelyssä ovat myös muun muassa kansanedustaja  Veronika Honkasalon  (vas.)  aloite vaalirahoituksesta annetun lain muuttamiseksi  sekä hallituksen esitykset avustuksista erityisryhmien asunto-olojen parantamiseksi annettun lain sekä varhaiskasvatuksesta annetun lain muuttamiseksi.
 Muutos varhaiskasvatuslakiin  koskee varhaiskasvatuslain tietovarantoa , jota kutsutaan myös Vardaksi. Tietovarannon käyttöönotto ei ole kaikilta osin sujunut suunnitellulla tavalla, eikä sitä voida toteuttaa lain antamassa aikataulussa. Siksi aikataulua halutaan nyt lykätä.
 Lue lisää:
 Kansalaisaloite silpomisen kieltävästä erillislaista etenee eduskuntaan
 Tyttöjen silpominen on Suomessa rikos – Aiheen käsittelyn välttely terveydenhuollossa "on täysin vääränlaista kulttuurin kunnioitusta"

Tyttöjen sukuelinten silpomisen kieltävä kansalaisaloite on tänään eduskunnan käsittelyssä – seuraa täysistuntoa klo 14 alkaen


Summary: Postialan Unioni on valmis työtaisteluihin, jos työnantaja jatkaa vaatimuksia entistä laajemman joukon palkanalennuksista.

Suomen Ammattiliittojen Keskusjärjestö SAK

Postin yritys siirtää työntekijöitään halvemman työehtosopimuksen piiriin on jatkunut jo vuosia.  Helsingin Sanomat kertoi keskiviikkona, että palkanalennukset koskisivat 8 000:a työntekijää.
 Posti- ja logistiikka-alan unioni on laskenut, että kyse voi olla jopa 9 000 työntekijästä. Palkan alennukset koskisivat postin jakelua ja lajittelua sekä pakettien lajittelua.
 Suurin osa, 7 000 työntekijää, työskentelee jakelussa. Lajittelussa on pari tuhatta työntekijää.
 Liiton puheenjohtaja  Heidi Nieminen  muistuttaa, että palkanalennuksista on käyty vääntöä jo vuosia.
 – Tämä ei ole mitenkään yllättävä tieto. Posti on hakenut palkanalennuksia käytännössä jo vuodesta 2011, Nieminen sanoo.
 Edellisen kerran heikennyksiä ehdotettiin keväällä.
 – Viime keväänä Posti ja työnantajia edustava Palvelualojen työnantajaliitto kutsuivat meidät neuvotteluihin, joissa ehdotettiin, että palkkakustannuksista pitäisi säästää 60 miljoonaa euroa.
 Postipalveluissa työntekijöiden keskiansio on 2 100 euroa kuukaudessa.
 Edellisellä kierroksella 2015 Posti ehdotti Niemisen mukaan työntekijöille säästöjä esimerkiksi yö- ja sunnuntaityölisien leikkauksilla. Taustalla vaani koko ajan myös uhka työntekijäiden siirtämisestä halvemman työehtosopimuksen piiriin.
 Silloin kiistaa yritettiin sovitella valtakunnansovittelijan toimistossa. Sovittelijana toimi silloin  Minna Helle , joka siirtyi myöhemmin Teknologiateollisuuden työmarkkinajohtajaksi.
 Nyt neuvotellaan 10 000 työntekijän palkoista
 Voimassa oleva työehtosopimus päättyy lokakuun lopussa. Puheenjohtaja Heidi Nieminen muistuttaa, että nyt on menossa työehtosopimusneuvottelut. Ne alkoivat maanantaina.
 Työtaistelun eivät ole Niemisen mukaan poissuljettuja.
 – Jos Posti pyrkii tällaisia palkanalennuspyrkimyksiä toteuttamaan näissä neuvotteluissa niin aivan varmasti ollaan työtaisteluissa. Aivan varmasti sen jälkeen lähtee myös tukilakkopyyntöjä, Nieminen sanoo.
 Yhteensä neuvottelujen piirissä on noin 10 000 henkilöä.
 Palvelualan työnantajajärjestö Palta ilmoitti keskiviikkona, että säästöjä haetaan, koska Posti kilpailee 16 jakeluyhtiön kanssa.
 Kirjemäärien lasku vähentää Postin tuloja Paltan mukaan vuosittain noin 70 miljoonaa euroa.
 Juttua täydennetään.

PAU: Posti on halunnut laskea työntekijöiden palkkoja jo vuosia, nyt tulilinjalla jopa 9 000 työntekijän palkat


Summary: 64-vuotiasta "Enoa" syytetään muun muassa törkeästä lapsen seksuaalisesta hyväksikäytöstä ja kahdesta törkeästä raiskauksesta.

Syyttäjä on nostanut syytteitä Helsingin Laajasalossa paljastuneessa laajassa seksuaalirikoskokonaisuudessa. Nuorten keskuudessa "Enona" tunnettua 64-vuotiasta miestä syytetään muun muassa kahdesta törkeästä raiskauksesta, törkeästä lapsen seksuaalisesta hyväksikäytöstä sekä sukupuolisiveellisyyttä loukkaavan lasta esittävän kuvan hallussapidosta.
 Syytteiden nostamisesta kerrotaan STT:lle Helsingin käräjäoikeudesta.
 Poliisi kertoi esitutkinnan aikana, että epäillyt rikokset tapahtuivat miehen kotona, missä hän tarjosi nuorille alkoholia ja huumaavia lääkkeitä. Mies vangittiin jo maaliskuun alussa.
 Poliisi ilmoitti heinäkuun lopulla, että se tutkii tapausta. Samalla se julkaisi miehen kuvan ja pyysi miehen toiminnasta tietäviltä yhteydenottoja. Jo saman viikon aikana yhteydenottoja tuli useita kymmeniä ja poliisille ilmoittautui uusia uhreja.
 Uutinen päivittyy.
 Lue myös:
 Poliisi saanut kymmeniä uusia vihjeitä "Enoon" liittyen – Miestä epäillään useista lapseen kohdistuneista seksuaalirikoksista Helsingissä, ainakin 12 uhria
 Poliisin saamat vinkit ”Enosta" paljastaneet mahdollisesti kaksi uutta uhria: "Ovat kertoneet tapahtumista, jotka täyttävät rikoksen tunnusmerkistön"
 Ainakin 12 uhria, ehkä enemmänkin – laaja seksuaalirikosvyyhti järkyttää Helsingissä, Kampissa nuorille järjestetään keskusteluapua jo tänä iltana

Helsingin Laajasalon seksuaalirikoksista epäiltyä "Enoa" vastaan on nostettu syytteitä


Summary: Veronpalautusten maksupäivä voi muuttua ilmoitetusta, vaikka omaan esitäytettyyn veroilmoitukseen ei tekisikään muutoksia.

Tänä vuonna Suomessa on siirrytty ensimmäistä kertaa kohti reaaliaikaista verotusta. Sen seurauksena myös veronpalautuspäivät ja jäännösveron eli mätkyjen  eräpäivät ovat muuttuneet .
 Aiemmin veronpalautukset maksettiin kaikille suomalaisille samana päivänä, mutta nyt veronpalautuksia maksetaan useamman kuukauden aikana ja eri ihmisille eri päivinä.
 Päivämäärä on merkitty jokaisen esitäytettyyn veroilmoitukseen, mutta se saattaa muuttua monesta syystä.
 Miten veronpalautusten maksupäivä sitten määräytyy? Verohallinnon ylitarkastaja  Tarja Tapio  valotti asiaa  Radio Suomen päivän haastattelussa  keskiviikkona.
 Esitäytetyssä veroilmoituksessa määritelty veronpalautusten maksupäivä tai jäännösveron maksupäivä voivat muuttua ainakin neljästä syystä.
 1. Puolisosi on tehnyt muutoksia veroilmoitukseensa
 Vaikka omaan esitäytettyyn veroilmoitukseen ei tekisi muutoksia, voi siihen merkitty veronpalautusten maksupäivä muuttua puolison toiminnan seurauksena.
 – Jos puoliso on tehnyt muutoksia omaan verotukseensa, myös sinun verotuksesi siirtyy. Puolisoiden verotus päättyy yhtä aikaa. Enää ei siis pysty lahjoittamaan veronpalautusta puolisolleen verohallinnon kautta, Tapio sanoo.
 Aiemmin omia veronpalautuksia on voinut käyttää puolison jäännösveron maksamiseen suoraan verottajalle tehtävällä ilmoituksella.
 2. Olet tehnyt itse muutoksia tai verottaja on saanut tietoja kolmannelta osapuolelta
 Itse tehdyt muutokset ovat yleisin syy verotuksen siirtymiseen. Myös jos verottaja on saanut esitäytetyn veroilmoituksen lähettämisen jälkeen tietoja esimerkiksi työnantajalta, voi veronpalautusten maksupäivä vielä muuttua.
 – Jos ilmoitat vaikkapa kotitalousvähennyksiä, verotuksesi valmistuminen siirtyy eteenpäin, ja samalla puolisosi verotuksen valmistuminen siirtyy eteenpäin. Kolmas syy on, että verottaja on saanut verotukseesi liittyviä tietoja esimerkiksi työnantajalta, mikä siirtää verotusta.
 3. Olet valikoitunut Verohallinnon tarkasteluun
 Verotuksen päättymispäivää voi myös muuttaa Verohallinnon tarkasteluun joutuminen. Tapio ei kuitenkaan kerro, mistä syistä tarkempaan syyniin joutuu.
 – Valikoituneeseen tarkasteluun pääsee erilaisten sääntöjen kautta, mutta niistä en voi tarkemmin kertoa.
 Vaikka mitään muutoksia ei siis tekisi, veronpalautuksen maksupäivä voi muuttua.
 – Esitäytetyllä veroilmoituksessa on kerrottu se päivä, jolloin veroilmoitus maksetaan, ellei siihen tule suurempia muutoksia tai ellei se jää tarkempaan valikointiin.
 4. Kokonaisuutena verotus valmistuu nykyään aiempaa aikaisemmin
 Ennen verouudistusta kaikkien suomalaisten verotus valmistui lokakuun lopussa. Tapio kertoo Radio Suomen haastattelussa, että nyt valtaosa veronpalautuksista on maksettu jo syyskuun alkuun mennessä.
 Tapion mukaan 3,2 miljoonaa asiakasta on saanut veronpalautuksensa syyskuun alkuun mennessä, ja arviolta 400 000 saa sen loppuvuoden aikana.
 – Hyvin suurelta osalta henkilöasiakkaista verotus on saatu päättymään monta kuukautta aikaisemmin kuin viime vuonna. Kovin paljon ei ole enää jäljellä asiakkaita, jotka eivät ole saaneet veronpalautusta tai joilla ei ole ollut jäännösveron ensimmäistä maksupäivää.
 Lue myös
 Verottaja lähettänyt jopa 60 000 virheellistä verokirjettä – tiedoissa muun muassa väärän puolison nimi ja tuntemattomia osakkeita
 Miten käytät syksyn veronpalautusrahat? Asiantuntijat neuvovat, kannattaako kuluttaa, maksaa laskut vai pistää rahat säästöön

Tiesitkö, että puolisosi voi vaikuttaa nyt veronpalautuksiisi? Verottaja kertoo neljä kiinnostavaa pointtia uusista käytännöistä


Summary: Häiriköineellä henkilöllä ei ollut poliisin mukaan mukana asetta.

Pääskytien koulussa oli keskiviikkona aamulla hieman yli yhdeksän uhkaava tilanne. Paikalle hälytettiin useita poliipartioita. Kysymyksessä oli poliisin mukaan suusanallinen uhkaus, joka kohdistui yhteen oppilaaseen. Henkilöllä ei Itä-Uudenmaan poliisin mukaan ollut mukana asetta.
 Koulu toimi tilanteessa hätäohjeistuksen mukaan. Oppilaita käskettiin olemaan matalana pimeän luokan lattialla.
 Koululta kerrottiin Ylelle puoli yhdeltätoista, että tilanne koululla on ohi ja uhkaava henkilö on poistunut koulurakennuksesta. Koulun mukaan koulupäivää jatketaan normaalisti.
 Kerromme kohta lisää.
 Yle kertoi aamulla , että koulu-uhkauksia on viikoittain ja ne ovat poliisin huolenaiheena.

Uhkaava tilanne Porvoossa: Poliisioperaatio keskeytti koulupäivän


Summary: Etelä-Amerikassa sekä Itä- ja Etelä-Aasiassa saa paljon enemmän katsottavaa paljon Suomea halvemmalla.

Suomen Netflix-tarjonta on hinta-laatusuhteeltaan yksi maailman heikoimmista, kertoo  Comparitech-verkkosivuston  uusin selvitys.
 Suomessa Standard- ja Premium-tileistä maksavat käyttäjät saavat rahalleen kolmanneksi ja neljänneksi vähiten vastinetta, kun tarkastellaan tutkimuksessa mukana olleita 77:ää maata. Basic-palveluista maksavat suomalaiset ovat myös heikoimpien joukossa, mutteivät aivan pohjalla.
 Suomen kanssa on samassa jamassa useita Lähi-idän ja Pohjois-Afrikan maita, kuten Iran, Irak, Qatar, Egypti ja Algeria, sekä Euroopasta muun muassa Tanska, Norja ja Portugali.
 Tutkimus on tehty niin, että Netflix-kirjaston sisällön määrää, johon kuuluvat muun muassa tv-sarjat, elokuvat ja dokumentit, verrataan kuukausittain maksettavaan käyttöoikeuteen. Kuinka paljon saat maksulla erilaista katsottavaa, siis.
 Nostetaan esimerkiksi Premium-paketit. Kuinka tarjonta ja hinta eroavat maiden välillä?
 Kymmenen maata, joissa Netflixin Premium-paketin hinta-laatusuhde on heikoimmillaan
 Eniten rahalleen saavat vastinetta sen sijaan muun muassa Intia, Filippiinit, Kolumbia ja Kanada.
 Kymmenen maata, joissa Netflixin Premium-paketin hinta-laatusuhde on parhaimmillaan
 Comparitech on teknologiaan keskittyvä sivusto, joka pyrkii auttamaan kuluttajia tekemään järkeviä kulutuspäätöksiä tarjoamalla ajantasaista informaatiota, välineitä ja tutkimustietoa.
 Miksi maiden välillä on suuria eroja?
 Eri maissa on tarjolla eri määrä katsottavaa eri hintaan.
 Suurin valikoima on Yhdysvalloissa, jonka asukkaiden Netflix-kirjastoista löytyy yhteensä 5 879 erilaista ohjelmaa. Vähiten katsottavaa on Iranissa, jonka Netflixissä on vain 2 301 ohjelmaa.
 Matematiikka lukujen takana Jutussa esitellään taulukot maista, joissa Premium-paketti on hinta-laatusuhteeltaan hyvä, sekä maista, joissa se on huono. Kun jutun taulukoissa esiintyvän yksittäisen ohjelman kuukausittainen hinta on laskettu, on kirjaston koko kerrottu potentiaalisten yhtäaikaisten katsojien määrällä. Basic-pakettia katsoa yhtäaikaisesti vain yhdeltä päätteeltä, kun taas Standardin ja Premiumin kohdalla määrät ovat kaksi ja neljä. Esimerkkinä: Intian Netflixin Premium-paketissa yksittäisen ohjelman hinta per kuukausi on laskettu niin, että kirjaston koko (5 591) on kerrottu ensiksi neljällä, ja vasta sitten sillä on jaettu paketin kuukausihinta. Et oikeasti koskaan maksa Netflixin yksittäisistä ohjelmista erillistä hintaa. Hinta on laskettu vain, jotta eri Netflix-kirjastojen hinta-laatusuhteita voidaan vertailla. Jutussa hinta-laatusuhteella tarkoitetaan käytännössä hinta-määräsuhdetta, eli kuinka paljon katsottavaa saat maksamallasi hinnalla. Netflixin ohjelmiston laatuvertailua ei ole tehty, sillä eri ihmiset pitävät arvossaan erilaisia sisältöjä.
 Digital Media Finland on digitaalisen maailman liiketoimintamalleihin erikoistunut konsultointiyhtiö. Sen konsultin  Tommi Rissasen  mukaan Netflix-kirjastojen sisältöerot johtuvat tv-sarjojen ja elokuvien, oikeuksista, jotka neuvotellaan ja myydään jokaiseen maahan erikseen.
 – Rahastahan tässä on kysymys, Rissanen sanoo.
 Rissanen näkee, että Suomen Netflix-sisällöt ovat kehittyneet positiiviseen suuntaan. Kun palvelu tuli Suomeen ensimmäistä kertaa, oli tilanne huomattavasti heikompi. Isona osana kehitystä hän näkee Netflixin panostamisen omiin alkuperäissisältöihin, jotka ovat kartuttaneet kaikkien Netflix-maiden kirjastoja.
 Siitä ei ole kovin kauaa, kun Suomessa oli vasta kaksi tv-kanavaa. Nyt niitä on tietysti enemmän, mutta Yhdysvalloissa lukema on satoja. Kaikki on suhteellista. Netflixillä oli yhtiön oman ilmoituksen mukaan maaliskuussa noin 150 miljoonaa tilaajaa.  Kauppalehti uutisoi 2018 , että dataportaali Statistan arvion mukaan Suomessa olisi vuonna 2020 noin 850 000 Netflix-tilaajaa.
 – Tarjonta Suomessa on poikkeuksellisen hyvää. Ja jos katsotaan Netflixin ulkopuolelle, niin Pohjoismaissa on jo pitkään ollut esimerkiksi HBO Nordic -palvelu, jota ei todella monessa muussa maassa ole, Rissanen sanoo.
 – Totta kai se olisi ideaalia, että kaikki mahdollinen sisältö olisi saatavilla. Mutta meillä on pieni kotimarkkina, emmekä Suomessa juuri jää muista Pohjoismaista.
 Suomen Netflix-kirjasto on hieman Norjaa suurempi, hieman Ruotsia ja Tanskaa pienempi, mutta kaikki jäävät selvästi Islannille, joka tarjoaa käyttäjilleen yli 1 000 katsottavaa sisältöä edellämainittuja enemmän.
 Bisnes on bisnestä
 Comparitechin selvityksen perusteella eurooppalaiset maksavat Netflix-oikeuksistaan huomattavasti, vaikka ohjelmakirjastot ovat melko suppeita verrattuna muuhun maailmaan. Maailman kalleimmat Netflix-kuukausimaksut ovat Euroopassa.
 Helsingin Sanomat  kertoi aiemmin kesäkuussa, että Netflix nostaa Standard- ja Premium-pakettien hintoja Suomessa. Standard-paketin hinta nousi eurolla 12 euroon ja Premium-paketin kahdella eurolla 16 euroon.
 Lähes 4 300 ohjelmaa sisältävä Kolumbian Netflix-kirjasto maksaa Basic-pakettina alle viisi Yhdysvaltain dollaria, saavat tanskalaiset selvästi pienemmän valikoiman itselleen maksamalla Basic-paketista lähes 12 dollaria kuussa. Suomessa Basic maksaa kahdeksan euroa kuussa, eli vain hieman vähemmän, kuin Premium-paketti Kolumbiassa.
 Lähi-idän ja Pohjois-Afrikan Netflix-paketit ovat edullisia, mutta tarjonta on huomattavasti heikompaa kuin muissa edullisten pakettien maissa, kuten Intiassa ja Kolumbiassa.
 Etelä-Amerikan hinnoille on kuitenkin looginen selitys.
 – Etelä-Amerikka on todella tärkeä ja iso markkina amerikkalaisille yhtiöille. Se on lähellä, ja koska siellä on paljon väestöä, myös laajentumismahdollisuudet ovat hyvät, Rissanen pohtii.
 – Voisin myös kuvitella, että esitysoikeudet ovat Kolumbiassa huomattavasti Suomea tai muuta Eurooppaa halvempia.
 Netflixin käytöstä kerätään jatkuvasti dataa, jonka avulla yritys pystyy optimoimaan omaa liiketoimintaansa. Markkinat ovat keskenään erilaisia ja Netflix yrityksenä pyrkii tekemään mahdollisimman hyvää tulosta.
 Rissanen haluaa myös suhteuttaa maissa asuvien ihmisten tulotason Netflix-palveluiden hintaan. Jos tämä otetaan huomioon, on Suomen hinta hänen mielestään hyvin kilpailukykyinen.
 – Netflix on varmasti laskenut, että Suomen hintoja oli varaa nostaa kesällä ilman, että palvelu menettäisi käyttäjiä, Rissanen sanoo.
 Lue lisää :
 Pohjoismaisen tv- ja elokuvarahaston johtajaksi nouseva Liselott Forsman: Suomalaisesta draamasta on tullut hyvä vientituote
 Turkki tukkimassa netin viimeisiä henkireikiä: myös riippumattomat uutissivustot ja nettitelevisiot joutumassa ahtaalle
 Netflixin osake sukelsi – osakkeenomistajat pettyivät suoratoistopalvelun käyttäjämäärän kasvuun
 The Sandman -sarjakuvaa on pidetty mahdottamana filmata – nyt tekeillä on tv-sarja, josta odotetaan uutta Game of Thronesia
 Eurooppalaiset verkkokaupat aiempaa paremmin suomalaisten ulottuvilla – nämä uudistukset puskettiin EU:ssa eteenpäin tällä kaudella

Nyt se on selvillä: Suomen Netflix-kirjasto on hinta-laatusuhteeltaan samaa tasoa Iranin ja Irakin kanssa, eli lähestulkoon maailman surkein


Tiistaina Kemijärvellä sattuneen Puolustusvoimien Pasi-ajoneuvojen törmäyksen syyksi on varmistumassa jarrutus. Onnettomuudessa olleet varusmiehet matkustivat kotimaassa valmistetulla panssaroidulla pyörävetoisella miehistön kuljetusvaunulla.
 – Vaunun takaosassa on turvavyölliset istumapenkit. Pasi-miehistönkuljetusajoneuvoa käytetään muun muassa rauhanturvatehtävissä ja kriisinhallinnassa. Se on kestänyt jopa miinan räjähdyksen, niin että miehistölle ei ole sattunut mitään, sanoi harjoituksen johtaja, eversti  Jari Osmonen .
 27 varusmiestä ja yksi henkilökunnan jäsen joutuivat  maanantaina liikenneonnettomuuteen , kun Pasi-miehistönkuljetusajoneuvo jarrutti tiellä olleen poron vuoksi. Takana kulkenut toinen Pasi-ajoneuvo törmäsi edellä jarruttaneen Pasin perään.
 Kaikki varusmiehet jäivät yön yli tarkkailtaviksi, mutta kukaan ei Puolustusvoimien mukaan loukkaantunut vakavasti. Puolustusvoimista ei vielä aamulla osattu kertoa, milloin varusmiehet pääsevät sairaalasta.
 Tutkinnanjohtajan, rikoskomisario  Marko Ijäksen  mukaan tämäntyyppisiä onnettomuuksia sattuu, kun joudutaan väistämään poroa.
 – Tämä on normaali peräänajokolari, mutta onnettomuudessa osallisena oli ei-tyypillinen miehistönkuljetusajoneuvo.
 Tutkinta yhteentörmäyksestä jatkuu edelleen.

Kemijärvellä varusmiehille sattuneen liikenneonnettomuuden syy selvillä: "Tämä on normaali peräänajokolari" – syynä poro


Summary: Nuoret pohjoismaiset kokit kokeilivat muun muassa, miten ylijäämäraejuustosta voi valmistaa friteerattuja palloja.

Syötävät sisäelimet ja niistä valmistetut tuotteet

Lehtori  Riikka Mantila  nostaa muovilaatikosta teurastetun karitsan sisäelinnipun Turun ammatti-instituutin opetuskeittiön pöydälle. Lammas on saatu Turun kauppahallista.
 Nuoren norjalaiskokin  Emil Lundemo Bakken  silmät välähtävät, kun ryhmälle jaetaan töitä. Tronheimin läheltä tuleva kokki tietää, miten käsitellä lammasta.
 – Työskentelen Norjassa ravintolassa, joka tekee yhteistyötä maanviljelijöiden kanssa. Teen usein ruokaa lampaan sydämestä tai kokonaisesta lampaasta, kertoo Lundemo Bakken.
 Lehtori Riikka Mantila esittelee nuorille kokeille, mitä lampaan sisäelimistä voisi tehdä. Minna Rosvall / Yle
 – Tästä tulee yksinkertainen ja elegantti ruokalaji – aivan kuten Pohjoismaatkin ovat. Siitä tulee eräänlainen taco. Laitan sydämen palasiksi ja alle punajuurta ja päälle salsaa.
 Kauppahallin lisäksi Turun alueen kaupat ja tukut ovat lahjoittaneet kokeille ruokatarvikkeita.
 Laputettuja tuotteita pöydällä. Raaka-aineiden parasta ennen -päiväys oli umpeutumassa. Minna Rosvall / Yle
 Sisäelimiä, munuaisia ja maksaa
 Turun ammatti-instituutin lehtori Riikka Mantila on järjestänyt nuorten kokkien tapaamisen. Hän kertoo, että hävikkiruoka innosti nuoria kokkeja jo ennakkoon. He tulivat Suomeen kokkaamaan illallisen Pohjoismaiden keittiömestareiden hallitukselle.
 Lehtori Riikka Kantila näyttää, miten hyvää siikaa on käytössä. Kalan parhaat palat on käytetty edellisenä päivänä. Kala on säilötty suolaveteen sen säilymisen varmistamiseksi. Minna Rosvall / Yle
 – Selvitin lihakaupassa, että tämä on hävikkiraaka-ainetta. Sisäelimiä, munuaisia ja maksaa myydään lihaliikkeen tiskillä, kertoo Mantila kokeille.
 – Karitsanmaksahan on herkullinen raaka-aine, mutta sitä ei mene niin paljon kaupaksi kuin sitä tulee teurastuksen yhteydessä.
 Lampaiden lisäksi pöydälle lastataan kasviksia, kalaa ja kanaa.
 Mukana on raaka-aineita, joiden parasta ennen -päivämäärä on mennyt umpeen edeltävänä päivänä. Lisäksi on ruuanvalmistuspäivänä umpeutuvia eli punaisella lapulla varustettuja paketteja.
 Norjalaiskokki Emil Lundemo Bakken käsittelee karitsan sydäntä. Hän laittoi lihan maustumaan sokeri-suolaseokseen. Minna Rosvall / Yle
 Riikka Mantila seuraa norjalaiskokin tekemistä. Hän muistuttaa, että sydämen kypsymisaikaa pitää pohtia.
 Pelkkä grillaus ei ehkä riitä. Pitkä matalalämpökypsytys uunissa tai kypsennys sirkulaattorin avulla olisi ehkä ollut parempi ratkaisu, jotta liha ei jää sitkeäksi.
 Sirkulaattori on sekoittimella varustettu vedenkuumennuslaite.
 Gourmetherkkuja syntyi liukuhihnalta
 Nuoret kokit tarttuvat innokkaasti paketteihin, joissa näkyy 50 prosentin alehintalappuja. Heille ekologisuus on tärkeää.
 Ruotsalainen  Louise Sandberg  työskentelee Malmön kaupungissa kalaravintolassa. Hän käsittelee Turussa vierailevilta huippukokeilta ylimääräiseksi jäänyttä siikaa.
 Kokit olivat leikanneet vain parhaat palat omalle aterialleen. Loppu kala luovutettiin nuorille kokeille.
 – On hyvä, että voimme käyttää koko tämän hienon kalan emmekä vain sen parhaita paloja. Paneroin tätä leivänpalasilla, ja sitten se paistetaan voissa. Tarjoilen tämän perunatikkujen kanssa, kertoo Sandberg.
 Tanskalainen  Lars Gotsche Wortmann  kertoo työskentelevänsä paljon kasvisten kanssa. Hän tarttuu punajuuriin ja paistaa niitä pilkottuina paistinpannulla. Tämän jälkeen hän muotoilee niistä punajuuripihvejä.
 Tanskalaiskokki Lars Gotsche Wortmann esittelee jälkiruokaa. Minna Rosvall / Yle
 Tanskalaiskokki Lars Gotsche Wortmannin loihtima jälkiruoka-annos kuivahtaneesta leivästä. Leipä kastettiin kananmunaan ja kieriteltiin sokeri-kaneliseoksessa. Herkku on tyypillinen jälkiruoka Tanskassa. Minna Rosvall / Yle
 Riikka Mantila esittelee kriikuna- ja omenahillopurkkeja. Hillo on tehty yleisellä alueella kasvaneista hedelmistä. Omenat ja kriikunat olisivat jääneet muuten mädäntymään puihin, eli nekin ovat hävikkiruokaa.
 Gotsche Wortmann saa idean käyttää hilloja jälkiruokaan.
 – Teen perinteisen tanskalaisen jälkiruuan tästä kuivahtaneesta leivästä. Kastan sitä tällä tavalla kananmunaan ja sen jälkeen sokeri-kaneliseokseen. Hilloja ja kermavaahtoa tarjotaan leivän kanssa.
 Ylijäämäraejuustosta palloja ja pursotusta
 Suomen edustaja  Vilja Valliranta  päättää kokeilla, mitä voisi tehdä raejuustosta, sillä sitä on saatu paljon kokkailutuokioon. Alkupalaksi hän valmistaa raejuustopalloja.
 Kokki Vilja Valliranta kokeilee, miten raejuustopallo käyttäytyy, kun sitä friteerataan. Minna Rosvall / Yle
 – Kokeilen, miten tämä murskattu raejuustopallo suhtautuu friteeraukseen. Ensimmäinen testi osoitti, että korppujauho kannattaa kiinnittää kananmunalla pallon pintaan, kertoo Valliranta ja kaapii samalla raejuustoa rasvan keskeltä.
 Vilja Vallirannan raejuustopallot valmiina pöydässä. Mausteena hernekastike. Minna Rosvall / Yle
 Valliranta ottaa myös lohipaketin ja repii lohen hajalleen vadille ja laittaa kypsiä punajuuripaloja lohen sekaan. Sitten hän pursottaa raejuustosta ja kermasta tehtyä massaa koristeeksi.
 – Teen mielelläni hävikkiraaka-aineista ruokaa. Olisi mukavaa, jos tulisi enemmän tällaisia mahdollisuuksia, kertoo Valliranta, joka työskentelee turkulaisessa Roster-ravintolassa.
 Kokki Vilja Vallirannan taidonnäyte. Laputettu lohi on revitty lautaselle. Höysteenä on punajuurta ja raejuustokermavaahtoa. Minna Rosvall / Yle
 Juusto-munuaiskakut valmiina tarjottaviksi. Minna Rosvall / Yle
 Hävikkiruoka on jo tuttu juttu Pohjoismaissa
 Nuoret kokit kävivät Suomen vierailullaan kokkailun lisäksi sienimetsässä ja saivat samalla tietoiskun luonnon yrttien käyttämisestä.
 Professori Mari Sandell esittelee Turussa kehitettyä kukkakaalijäätelöä. Tuotteessa on tutkittu, miten kukkakaali voidaan käyttää kokonaan. Minna Rosvall / Yle
 Turun ja Helsingin yliopistoissa työskentelevä aistinvaraisen laadun professori Mari Sandell esitteli Turussa tehtävää ruokatutkimusta ja  Flavoria-ravintolaa , jossa tutkitaan muun muassa valitun ruuan ja jätetyn biojätteen määrää.
 Professori Mari Sandell näyttää Flavoria-ravintolassa, miten valitun ruuan ja jätetyn biojätteen määrää tutkitaan. Minna Rosvall / Yle
 Sandellin vetämässä FoodiEX-hankkeessa kehitettiin jäätelötyyppinen ruoka koko kukkakaalista, siis vihreine lehtineen. Kukkakaalijäätelöä lähdetään esittelemään Espanjaan, Ranskaan ja Ruotsiin parin viikon päästä, ja samalla kartoitetaan suhtautumista kestävän kehityksen tavoilla tuotettuihin konsepteihin.
 Flavoria-ravintolan yhteydessä on aistikattila-niminen tila, jossa seinälle heijastetaan maisemia ja ääniä. Niiden avulla tutkitaan, miten ihminen maistaa esimerkiksi ruokia merellisessä ympäristössä. Professori Mari Sandell esittelee tutkimustuloksia nuorten kokkien ryhmälle. Minna Rosvall / Yle
 Jäätelöt maistuivat nuorille kokeille. Sandell on huolissaan hävikkiruuan suuresta määrästä. Hävikkiruoka.fi-sivuston mukaan maailmanlaajuiseti   30 prosenttia vuosittaisesta tuotetusta menee roskiin.
 – Se on ihan järjettömän suuri luku, kun pohditaan, paljonko ihmistyövoimaa, energiaa ja vettä on käytetty ruuan tuottamiseen. Ruoka päätyy roskiin, kun ihmiset eivät halua tai muista käyttää sitä. Syitä ruokahävikin syntymiseen on monia, kertoo Sandell.
 Sandell muistuttaa, että yksittäiset suomalaiset heittävät ruokaa roskiin 23 kiloa henkeä kohti vuodessa.  Hän sai kokkien kanssa järjestetystä tapaamisesta itsekin tietoa eri maiden käytännöistä.
 Kaikissa Pohjoismaissa on kokkeja, jotka käyttävät aktiivisesti hävikkiruokaa, mutta yhdistämällä voimia ja jakamalla tietoa innostus hävikkiruuan käyttämiseen leviää.
 Norjalaiskokit Emil Lundemo Bakken ja Paul Steinar Dalaker viimeistelevät annoksiaan ennen juhlaillalisen alkua grillin ääressä. Minna Rosvall / Yle
 Norjalaiskokki Paul Steinar Dalakerin valmistama kana-annos. Viimeistelyn hän teki grillissä. Minna Rosvall / Yle
 Nuorten kokkien koko päivän urakka päättyi edustussaunalla Turun Ruissalossa. Sinne saapunut joukko Pohjoismaisten keittiömestareiden hallituksen jäseniä katseli kiinnostuneena ruokapöydän antia.
 Nuoret kokit saivat kiitosta ponnisteluistaan. Ennen saunaa virisi innostunut keskustelu hävikkiruuan käyttömahdollisuuksista ravintoloissa.
 Aiheesta voi keskustella kello 22:een saakka.
 Lue lisää:
 Näin voit parantaa ilmastoraportin synkkiä lukuja – Ruoan heittäminen roskikseen ei ole pikkujuttu
 Se näyttää ihan tavalliselta ravintolalta, mutta on tosielämän tutkimuslaboratorio: sovelluksella lounastajan ruokatavat ja -hävikki syyniin
 Pääsiäissuklaata kesähelteellä – Saksassa kytee hävikkiruokabuumi, jossa hyvä ruoka halutaan pelastaa roskikselta

Uskallatko ostaa lampaan sisäelimiä tai punalappuisen lohen? – Nuoret kokit näyttävät, miten hävikkiruoka taipuu herkuksi


Summary: Murto tapahtui aamulla kello neljään aikaan. Saaliikseen murtautujat saivat muun muassa kelloja.

Aivan Lappeenrannan keskustassa Oleksi-kävelykadulla sijaitsevaan Timanttiset kulta- ja kelloliikkeeseen on murtauduttu viime yönä.
 Murto tapahtui aamuyöllä kello neljän aikaan.
 Murtautujia oli poliisin mukaan useita. Saaliikseen he saivat kelloja ja koruja.
 – Vielä ei pystytä tarkemmin saaliin määrää arvoimaan, kertoo rikoskomisario  Marko Heinonen  Kaakkois-Suomen poliisista.
 Poliisin mukaan tekijöitä oli useita. He olivat liikkeellä aiemmin Mikkelistä anastetulla henkilöautolla. Auto on Volkswagen 5D Touran. Väriltään se on punainen. Auton rekisterinumero on FGT-270.
 Poliisi on eristänyt murtopaikan. Ville Toijonen/Yle
 Poliisin tutkijat tekevät parhaillaan rikospaikkatutkintaa kelloliikkeen sisällä. Aamulla paikan päällä ollut Ylen toimittaja kertoi, että useat kellohyllyt näyttivät olevan tyhjinä.
 Poliisi kaipaa havaintoja tapahtumaan, ajoneuvoon ja henkilöihin liittyen. Havainnot voi lähettää sähköpostitse osoitteeseen  vihjeet.kaakkois-suomi@poliisi.fi  tai puhelimitse numeroon 050 4479574.
 Samaan kello- ja kultaliikkeeseen  murtauduttiin myös 9.9.2016 . Silloin murtautujat veivät etupäässä arvokelloja. Murtautujat ajoivat tuolloin autolla ikkunasta sisään.

Kulta- ja kelloliikkeeseen murtauduttu Lappeenrannassa – poliisi etsii tekijöitä ja julkaisi murtautujien käyttämän auton rekisterinumeron


Summary: Sähköt ovat edelleen poikki noin puolesta miljoonasta kodista.

Hirmumyrskyn alkuviikosta piiskaamaa Tokiota koettelee nyt helleaalto. Keskiviikkoon mennessä ainakin kaksi ihmistä oli kuollut ja kymmeniä joutunut sairaalaan lämpöhalvauksen takia.
 Lämpötila on paikoin noussut yli 35 asteeseen. Tilannetta vaikeuttaa se, että Faxai-taifuunin jäljiltä Tokiossa ja lähialueilla sähköt ovat yhä poikki puolelta miljoonalta kotitaloudelta.
 Sähköyhtiö Tepco on kehottanut ihmisiä hakeutumaan viileisiin paikkoihin sekä juomaan vettä. Sekään ei kaikkialla onnistu, sillä myös vesi on ollut poikki kymmeniltätuhansilta kotitalouksilta.
 Faxai iskeytyi Tokion alueelle varhain maanantaina. Liikennekaaosta ja sähkökatkoja lukuun ottamatta myrskyn aiheuttamat vahingot jäivät verrattain vähäisiksi.
 Lisää aiheesta:
 Kaaos Naritan kansainvälisellä lentoasemalla Japanissa – lähes 17 000 joutui viettämään yönsä asemalla taifuuni Faxain takia
 Taifuuni Faxai iski Tokion alueelle – ainakin 30 loukkaantunut, lähes miljoona kotitaloutta ilman sähköä

Tokioon iski hirmumyrskyn jälkeen helleaalto – laajat sähkökatkot pahentavat tukaluutta


Summary: Isompi moottorivene törmäsi pienempään moottoripurjehtijaan yli 20 solmun nopeudella ennen tärmäystä.

Poliisin mukaan Saaristomeren Airistolla elokuussa sattuneen veneturman tapahtumien kulku alkaa pääpiirteittäin olla selvä. Veneiden kulkemat reitit ovat tiedossa. Poliisi on tutkinut sekä tutkakuvia että veneiden omia plottereita.
 Poliisin mukaan pienempi vene on tullut Airistoa pitkin Turusta etelään päin. Ennen törmäystä Airiston eteläpäässä veneen kulkusuunta on ollut väylän suuntaisesti koillisesta lounaaseen. Isompi vene puolestaan on tullut väylää pitkin Airiston matkailukeskuksesta länteen päin. Veneiden kohtaamiskulma on ollut n. 45 - 60 astetta. isompi veneistä on tullut takaviistosta pienempään nähden.
 Pienempi vene on kulkenut noin kuuden solmun ja isompi vene noin 23 - 25 solmun matkavauhtia ennen törmäystä.
 Pienempää venettä ajoi toinen veneen omistajista, vuonna 1974 syntynyt nainen. Hänen lisäkseen veneessä olivat vuonna 1970 syntynyt nainen ja kaksi 2000-luvulla syntynyttä tyttöä, jotka loukkaantuivat lievästi. Sen lisäksi veneessä olivat vuosina 1969 ja 1973 syntyneet veljekset, jotka menehtyivät turmassa.
 Isompaa venettä ajoi veneen omistaja, vuonna 1967 syntynyt mies. Hänen kyydissään oli hänen vuonna -68 syntynyt vaimonsa. He eivät loukkaantuneet onnettomuudessa. Molemmissa veneissä oli vuosikymmenien kokemus vesillä liikkumisesta.
 Syy siihen, miksei kumpikaan osapuoli havainnut toistaan ajoissa, on edelleen epäselvä.

Airiston veneonnettomuuden perimmäinen syy edellen epäselvä


Summary: Privacy International -järjestön mukaan osa kuukautiskiertoa seuraavista sovelluksista luovuttaa tietoja seksitavoista.

Osa sovelluksista jakaa Facebookille hyvinkin intiimejä tietoja käyttäjistään, osoittaa yksityisyyden suojan maailmanlaajuista toteutumista tarkkailevan  Privacy International -järjestön selvitys . Selvityksessä käytiin läpi sitä, millaisia tietoja kuukautiskierron seurantaan tarkoitetut sovellukset jakavat.
 Sen perusteella suurimmat näistä sovelluksista eivät luovuta tietoja eteenpäin, mutta osa jakaa tiedot Facebookille. Näin sosiaalisen median jättiläinen voi saada haltuunsa tietoja sovellusta käyttävän seksielämästä, ehkäisystä ja kuukautisvaivoista.
 Kuukautiskierron seurantaan tarkoitetut sovellukset kertovat käyttäjilleen tästä saamiensa tietojen perusteella, milloin on juuri kyseiselle henkilölle sopivin hetki hedelmöittymiseen. Sovelluksen kautta Facebook saa siten tietoa niin käyttäjän ruokavaliosta, sairauksista kuin seksitavoistakin,  kertoo Britannian yleisradioyhtiö BBC .
 Datanvaihto Facebookin kanssa tapahtuu automaattisesti yhtiön ohjelmistonkehitystyökalun kautta. Sitä sovelluskehittäjät hyödyntävät mainostajia tavoitellessaan ja käyttäjien saavuttamiseksi juuri heille tarkoitetuilla mainoksilla.
 Privacy Internationalin mukaan suurimmat kuukautiskierron seurantaan käytetyistä sovelluksista, Period Tracker, Period Track Flo ja Clue Period Tracker, eivät välitä tietoja eteenpäin.
 Sen sijaan ainakin Maya, MIA ja My Period Tracker ovat jakaneet käyttäjiensä tietoja Facebookin ja muiden kolmansien osapuolien kanssa. Pelkästään näillä kolmella sovelluksella on yhteensä noin seitsemän miljoonaa käyttäjää.

Facebook saattaa tietää milloin harrastat seksiä – Selvitys: Osa sovelluksista jakaa käyttäjiensä intiimejä tietoja


Summary: Odotukset ovat laskeneet varsinkin kaupan alalla ja rakentamisessa.

Heikentyneet näkymät taloudessa heijastuvat myös pienten ja keskisuurten eli pk-yritysten arvioihin tulevaisuudesta. Kevääseen verrattuna näkymät ovat heikentyneet, mutta melko vähäisesti, käy ilmi Suomen Yrittäjien Pk-yritysbarometrista.
 Odotusten heikkeneminen vastaa pitkälle yleistä käsitystä talouden kehityksestä. Talouskasvu on hidastunut Suomessa, ja kehitys on ollut samansuuntainen myös kaikilla keskeisillä markkina-alueillamme, barometrissa todetaan. Sen mukaan tällä hetkellä Suomen talouskasvu on lähinnä yksityisen kulutuksen varassa.
 Pk-yrityksistä 27 prosenttia arvioi suhdanteiden paranevan seuraavien 12 kuukauden aikana ja 17 prosenttia pelkää niiden heikkenevän.
 Toimialoittain tarkasteltuna suurin muutos tapahtui rakentamisessa, jonka saldoluku laski keväästä kuusi yksikköä tasolle viisi. Myös kaikilla muilla päätoimialoilla tapahtui negatiivinen muutos. Korkein saldoluku on palveluissa.
 Vaimeinta kehitys on kaupan alalla ja rakentamisessa, joissa molemmissa odotukset puolittuivat keväästä. Rakentamisessa ja kaupassa tilannetta kuvaava saldoluku on selvästi heikompi kuin palveluissa ja teollisuudessa.
 Aiempaa harvempi yritys hakee kasvua
 Barometrissa kuvaillaan huolestuttavaksi sitä, että ilman kasvutavoitetta olevien yritysten määrä on trendinomaisesti kasvanut.
 Tässä barometrissa tällaisten yritysten osuus on jo kivunnut neljännekseen, kun esimerkiksi kolme vuotta sitten osuus oli 16 prosenttia. Myös niiden yritysten osuus, jotka pyrkivät säilyttämään nykyisen asemansa, on kääntynyt laskuun ollen tällä hetkellä 28 prosenttia, kun niiden osuus oli vuosi sitten 33 prosenttia.
 Toisaalta nykyisenkin aseman säilyttäminen edellyttää yrityksiltä keskimääräistä kasvua. Teollisuus toimialana erottuu selvästi kasvuhakuisuudessa, sillä 13 prosentilla yrityksistä on tavoite kasvaa selvästi markkinoita nopeammin.
 Työllistämisnäkymät synkentyneet
 Pieniin ja keskisuuriin yrityksiin syntyy barometrin mukaan vähemmän uutta työtä.
 Lisääntynyt epävarmuus näkyy selvästi: barometrin tulos henkilökunnan määrän kehityksestä on hieman negatiivisempi kuin odotukset yleisestä talouskehityksestä. Edelleenkin suuri enemmistö, eli 70 prosenttia pk-yrityksistä aikoo säilyttää nykyisen henkilömääränsä.
 Alueellisesti heikoimmat näkymät olivat Kymenlaaksossa ja Keski-Suomessa. Työpaikkojen määrän kasvulle nähtiin parhaita mahdollisuuksia Helsingissä, Päijät-Hämeessä ja Pohjois-Karjalassa.
 Tilastokeskus julkaisi elokuun  loppupuolella  kuluttajien luottamusindikaattorin, jossa kuluttajien luottamus talouteen oli pysynyt heikkona.
 Töissä olevat kuluttajat ennakoivat työttömyyden uhan lisääntyneen omalla kohdallaan. Näkemykset yleisestä työttömyystilanteesta näyttivät synkistyneen nopeasti, sillä vielä viime vuoden alkupuoliskolla odotukset olivat erittäin myönteisiä.
 Taloustutkimus Oy toteutti syksyn 2019 Pk-yritysbarometrin internet- ja puhelinkyselynä kesä- ja heinäkuussa. Kyselyyn vastasi 6 104 suomalaisen pk-yrityksen edustajaa. Barometrin laatimisessa ovat Suomen Yrittäjien lisäksi mukana Finnvera ja työ- ja elinkeinoministeriö.
 Lue myös:
 Suomeen on rakennettu ennätystahtiin uusia koteja – pian vauhti hiipuu, sillä rakennusluvat sukeltavat jo jyrkästi
 Saksan talous hyytyy pelottavan jyrkästi – miksi Euroopan talousmoottori köhii ja miten käy Suomelle sen tärkeimmän vientimaan piiputtaessa?

Pienten ja keskisuurten yritysten näkymät alavireiset – aiempaa harvempi tavoittelee kasvua